title: Haapoja (maalaus)

text: Haapoja on suomalaisen taiteilijan, Ellen Thesleffin, öljyvärimaalaus kankaalle vuodelta 1893. Se on kooltaan 54,5×27,5 cm ja se kuuluu Ateneumin taidemuseon kokoelmiin.


title: Haapoja (maalaus)

text: Ellen Thesleff maalasi "Haapoja"- teoksen varhain keväällä 1893 Pohjois-Hämeessä, Muroleella. Siellä oli hänen perheensä maaseutupaikka. "Haapoja"-työ on korkea ja kapea. Se muodostuu kahdesta ylöspäin nousevasta valiomuotoisesta neliöstä. Teoksen toinen haapa sijaitsee keskellä teosta jakaen sen kahteen yhtä suureen pystykaiteeseen. Se luo teokselle katkelmallisuutta ja illuusiota talven väistymisestä, kevään odotuksesta. Haapojan vaikutelma on eksoottinen kertoen Thesleffin perehtyneen Pariisissa japanilaiseen taiteeseen.


title: Haapoja (maalaus)

text: Thesleff oli ollut Pariisissa edellisenä vuonna,1892, ja tutustunut siellä muun muassa toukokuussa avattuun Puvis de Chavannesin näyttelyyn (Hôtel de Ville). Varsinkin de Chavannesin suuren "Talvi"-maalauksen katsotaan heijastuneen tähän Thesleffin virikemaalaukseensa nähden miniatyyrimaiseen maalaukseen; kuten myös hänen muihin talven 1893 maalauksiinsa. Ne kuvaavat Thesleffin näkemää hopeanhohtoista pohjoista talvea ja sen talven hyydyttämiä maisemia.


title: Tšeljabinskin meteori

text: Tšeljabinskin meteori oli asteroidiräjähdys, joka tapahtui 15. helmikuuta 2013 noin kello 9.26 aamulla Venäjällä Uralin alueella sijaitsevan Tšeljabinskin kaupungin lähistöllä. NASAn asiantuntijoiden arvion mukaan Maan ilmakehään syöksyi jopa 10 000 tonnin painoinen, halkaisijaltaan 15–17 metrin kokoinen kappale, joka räjähti noin 30–50 kilometrin korkeudessa. Räjähdyksessä vapautui energiaa 500 kilotonnia, joka vastaa noin 30:tä Hiroshimaan toisessa maailmansodassa pudotettua atomipommia. Räjähdys oli suurin sitten vuonna 1908 Tunguskaan osuneen asteroidin.


title: Tšeljabinskin meteori

text: Asteroidin jäänteitä putosi ainakin kolmeen eri paikkaan, ja räjähdys aiheutti yli tuhannen ihmisen loukkaantumisen. Suurin osa heistä sai lieviä vammoja hajonneista ikkunoista lentäneistä lasinsiruista. Asteroidi vaurioitti myös Tšeljabinskissa sijaitsevaa teollisuuslaitosta. Kaikkiaan noin 3 000 rakennuksen arvioidaan vahingoittuneen räjähdyksessä. Taloudellisten vahinkojen arvoksi on alustavasti laskettu yli 400 miljoonaa ruplaa eli 10 miljoonaa euroa.


title: Tšeljabinskin meteori

text: Asteroidi 2012 DA14 ohitti Maan läheltä samana päivänä vain 16 tuntia tapauksen jälkeen, mutta asioilla ei ollut syy-seuraussuhdetta vaan kyseessä oli sattuma.


title: John Milton Yinger

text: John Milton Yinger (6. heinäkuuta 1916 – 28. heinäkuuta 2011) oli yhdysvaltalainen sosiologi ja American Sociological Associationin puheenjohtaja vuosina 1976–1977.


title: Aito Kajaus Oulu

text: Aito Kajaus Oulu on suomalainen Oulussa toimiva paikallisradio, jonka omistaa Kevyt Kanava Oy. Aito Kajaus Oulu aloitti toimintansa vuonna 2007 nimellä "Iskelmätoive Oulu". ja sen taajuus on 98,7 MHz.


title: Rudolf Kolster

text: Rudolf Kolster (1865–1918) oli suomalainen lääkäri ja anatomi. Hän oli Helsingin yliopiston mikroskooppisen anatomian ylimääräinen professori Helsingissä 1905–1918. Hän tutki patologista anatomiaa, sikiönravitsemusta ja hermostoston mikroskooppista anatomiaa ja sikiönkehitystä.


title: Rudolf Kolster

text: Hänen isänsä oli insinööri Rudolf Kolster (vanhempi).


title: Rudolf Kolster (vanhempi)

text: Rudolf Kolster (13. maaliskuuta 1837 Hampuri – 28. lokakuuta 1901 Helsinki) oli saksalaissyntyinen insinööri, joka sittemmin asui Suomessa. Hän valmistui insinööriksi Hannoverin polyteknillisestä koulusta ja sai 1860 paikan Helsingistä Teknillisestä reaalikoulusta (myöh. Polyteknillinen instituutti ja sitten Teknillinen korkeakoulu). Hän opetti vuodesta 1862 koneenrakennusta. Hän perusti konsultoivan insinööritoimiston, jonka yhteyteen luotiin myöhemmin patenttiosasto. Hänelle myönnettiin 1893 professorin arvonimi.


title: Rudolf Kolster (vanhempi)

text: Hänen poikansa oli lääkäri ja Helsingin yliopiston professori Rudolf Kolster.


title: Kharmadas

text: Kharmadas (; tai "Kharmides", ; noin 168/167–95 eaa.) oli antiikin kreikkalainen Platonin Akatemiaan kuulunut filosofi. Hän oli mahdollisesti kotoisin Vähä-Aasiasta.


title: Kharmadas

text: Kharmadas saapui Ateenaan 22-vuotiaana, vuonna 146/145 eaa. Akatemiassa hän toimi niin kutsutun Uuden Akatemian aikana. Hän oli Kleitomakhoksen oppilas ja opiskeli Akatemiassa samaan aikaan Filon Larissalaisen kanssa.


title: Kharmadas

text: Kharmadas palasi välillä takaisin Aasiaan. Palattuaan Ateenaan hän aloitti oman opetustoiminnan noin vuonna 130 eaa. Opetuspaikkanaan hän käytti kaupunginmuurien sisäpuolella sijainnutta gymnasionia nimeltä Ptolemaion. Kharmadas opetti Ateenassa ainakin vielä vuonna 110 eaa. ja Cicero antaa ymmärtää hänen olleen merkittävä filosofi. Hän eli vielä vuonna 103 eaa. mutta oli kuollut vuonna 91 eaa.


title: Kharmadas

text: Ciceron mukaan Kharmadas oli taitava puhuja, jolla oli erityisen hyvä muisti. Kharmadaan filosofiset näkemykset ovat todennäköisesti olleet samat kuin Filonilla.


title: Ville Korhonen (ilmatieteilijä)

text: Ville Vihtori Korhonen (1885–1958) oli suomalainen ilmatieteilijä. Hän valmistui filosofian lisensiaatiksi 1948 ja sai professorin arvonimen 1949. Korhonen oli Ilmatieteellisen keskuslaitoksen sadeosaston johtaja 1919–1945. Hän tutki Suomen sade-, lumi- ja jääoloja ja teki sillä alueella uraauurtavaa ja kansainvälisesti arvostettua työtä. Korhosen puoliso oli Berta Sigrid Rühling, lastentauteihin ja lastenpsykiatriaan erikoistunut lääkäri Katri Marjatta Malmivaara (s. 1916) oli heidän tyttärensä.


title: Suomen Maantieteellinen Seura

text: Suomen Maantieteellinen Seura (SMS) on kahden maantieteellisen yhdistyksen yhdistymisestä vuonna 1921 syntynyt yhdistys. Alkuperäinen Suomen maantieteellinen seura perustettiin vuonna 1888, mutta nykyinen yhdistys muodostui, kun seura yhdistyi Suomen maantieteellisen yhdistyksen kanssa.


title: Suomen Maantieteellinen Seura

text: Suomen maantieteellisen seuran tarkoituksena on edistää maantieteellistä sekä maantieteeseen läheisesti liittyvien alojen tutkimustyötä ja lisätä harrastuneisuutta näihin aloihin. Seura muun muassa tukee apurahoilla tutkimustyötä, hankkii kirjallisuutta ja muuta aineistoa sekä on yhteydessä vastaaviin kotimaisiin ja ulkomaisiin tahoihin. Seura julkaisee myös kahta suomalaista maantieteellistä julkaisusarjaa, Terraa ja Fenniaa.


title: Suomen Maantieteellinen Seura

text: Suomen maantieteellisen seuran historia ulottuu 1880-luvulle, jolloin Ragnar Hultin aloitteesta perustettiin 1887 Suomen maantieteellinen yhdistys ja Johan Axel Palménin johdolla 1888 Suomen maantieteellinen seura. Kahden eri yhdistyksen taustalla olivat niiden perustajien erilainen näkemys maantieteellisen seuran jänestistöstä. Palmén piti seuraa tiukan tieteellisenä asiantuntijoiden kokoontumisfoorumina. Hult oli puolestaan monipuolisemman seuran kannalla ja näki, että se voisi olla myös opettajien ja kaikkien maantieteestä kiinnostuneiden harrastajien kokoontumispaikka. SMS on pyrkinyt alusta asti edistämään suomalaista maantieteellistä tutkimusta ja julkaisemaan erilaisia teoksia. Seuran kustantamana ilmestyi muun muassa vuonna 1899 "Suomen kartasto", joka oli maailman ensimmäinen kansalliskartasto.


title: Suomen Maantieteellinen Seura

text: Maantieteen tutkimusta haitannut kahden seuran aika kesti Suomessa yli 30 vuotta. Suomen itsenäistymisen ja Palménin kuoleman jälkeen monet seuran jäsenistä katsoivat, että seuran olisi laajennettava jäsenpohjaansa. Seurojen yhdistymistä auttoi J. G. Granö, joka totesi 1920 kirjoituksessaan maantieteen olemuksesta, että seuran toiminta perustui vanhentuneelle maantieteen käsitykselle. Seurat yhdistyivätkin huhtikuussa 1921 uudeksi Suomen maantieteelliseksi seuraksi. Jäsenkysymyksessä päädyttiin kompromissiin. Jäsenistö jakautui työjäseniin, vakituisiin jäseniin ja vuosijäseniin. Työjäsenet olivat tieteilijöitä, mutta muiksi jäseniksi pystyttiin kutsumaan muita hyvämaineisia henkilöitä. Vuonna 1923 seuran ensimmäiseksi sihteeriksi valittu Granö hoiti yhdistymisen loppuun myös käytännön tasolla.


title: Korppoon vapaaherrakunta

text: Korppoon vapaaherrakunta oli vapaaherrakunta, jonka Nils Bielke sai 1649 esi-isiensä ansioiden perusteella. Siihen kuului 139 manttaalia. Se peruutettiin 1680.


title: Baltimore Thunder

text: Baltimore Thunder oli vuosina 1987–1999 toiminut sisälacrossen ammattilaisseura, joka voitti ensimmäisenä National Lacrosse Leaguen mestaruuden vuonna 1987 (silloin vielä "Eagle Pro Box Lacrosse League"). Vuoden 1999 jälkeen joukkue muutti kolmesti: vuonna 2000 joukkueesta tuli Pittsburgh CrosseFire, vuonna 2001 Washington Power ja lopulta vuonna 2003 Colorado Mammoth. Joukkueen kotipaikka oli Baltimore Marylandin osavaltiossa ja se pelasi kotiottelunsa Baltimore Arenalla.


title: Korsman

text: Korsman on muun muassa seuraavien henkilöiden sukunimi:


title: Matti Koskenniemi

text: Matti Koskenniemi (19. joulukuuta 1908 Iida, Japani – 11. joulukuuta 2001 Helsinki) oli suomalainen kasvatustieteilijä ja kasvatusopin professori. Hän oli Jyväskylän kasvatusopillisen korkeakoulun kasvatusopin professori 1944–1948, Helsingin yliopiston dosentti 1938–1955 ja professori vuodesta 1955 vuoteen 1972. Hänen poikansa on professori Kimmo Koskenniemi.


title: John Westerholm

text: John Odert Westerholm (s. 1950) on suomalainen maantieteilijä ja Helsingin yliopiston maantieteen professori. Hän on toiminut Helsingin yliopiston ruotsinkielisessä maantieteen professorin virassa vuodesta 1999. Westerholmin tieteellisen kiinnostuksen kohteisiin kuuluvat historiallinen maantiede, talousmaantiede ja aluemaantiede. Vuonna 2013 hän toimi Helsingin yliopiston geotieteiden ja maantieteen laitoksen johtajana.


title: Onni Koskikallio

text: Onni Koskikallio, vuoteen 1906 Forsberg, (12. toukokuuta 1892 Nastola – 30. lokakuuta 1976 Helsinki) oli toimittaja, oppiarvoltaan maatalous- ja metsätieteiden tohtori.


title: Onni Koskikallio

text: Koskikallion vanhemmat olivat maanviljelijä Kaarle Forsberg ja Matilda Pippo ja puoliso vuodesta 1923 Rauha Esteri Willamo (Vilander). Hän tuli ylioppilaaksi Helsingin maanviljelyslukiosta 1914 ja suoritti agronomin tutkinnon 1919, filosofian kandidaatin tutkinnon 1921 ja metsänhoitotutkinnon 1923. Maatalous- ja metsätieteiden tohtoriksi Koskikallio väitteli 1931 aiheesta "Maatalouskiinteistöjen eläkerasituksesta Pirkkalan ja Ruoveden tuomiokunnissa 1800-1937" (1927). Ennen varsinaista sanomalehtiuraansa hän toimi tutkijana, asutustarkastajana ja opettajana, mutta oli Aamulehden toimittaja jo 1924-1926. Koskikallio oli Maaseudun Tulevaisuuden päätoimittaja 1930–1959, Suomen Sanomalehtimiesten Liiton hallituksen puheenjohtaja 1935–1946 sekä Kemi Oy:n hallintoneuvoston puheenjohtaja vuodesta 1953.


title: Toivo Koskikallio

text: Juho Toivo Koskikallio (sukunimi aik. "Forsberg"; 26. lokakuuta 1889 Nastola – 27. kesäkuuta 1967 Helsingin maalaiskunta) oli suomalainen lähetyssaarnaaja ja sinologi. Hän toimi lähetystyössä Kiinassa useaan otteeseen 1920-luvulta 1940-luvun lopulle. Sen jälkeen hän oli Hongkongin luterilaisen pappisseminaarin opettaja ja rehtori 1952–1956. Taiwanissa hän työskenteli 1962–1964. Hän suomensi merkittävimmät Kiinan klassisen filosofian teokset. Ennen lähetystyöhön lähtöä hän toimi Suomessa seurakuntapastorina ja Suomenlinnan vankileirillä 1918.


title: Toivo Koskikallio

text: Hänen veljensä oli päätoimittaja Onni Koskikallio.


title: Akseli Koskimies

text: Akseli Yrjö Koskimies (vuoteen 1906 Forsman; 16. helmikuuta 1869 Turku – 24. maaliskuuta 1943 Helsinki) oli suomalainen lääkäri.


title: Akseli Koskimies

text: Koskimiehen vanhemmat olivat varalääninsihteeri Carl Julian Forsman ja Johanna Teresia Alander. Hän pääsi ylioppilaaksi Hämeenlinnan normaalilyseosta 1887 ja valmistui Helsingin yliopistosta filosofian kandidaatiksi ja maisteriksi 1890, lääketieteen kandidaatiksi 1892 sekä lääketieteen lisensiaatiksi 1896.


title: Akseli Koskimies

text: Koskimies oli Lääkintöhallituksen pääjohtaja 1920–1927, henkivakuutusyhtiö Salaman ylilääkäri 1910–1941, Tuberkuloosin Vastustamisyhdistyksen puheenjohtaja 1928–1937. Hänelle myönnettiin professorin arvo 1927.


title: Akseli Koskimies

text: Akseli Koskimies oli naimisissa vuodesta 1894 Aino Karolina Forsmanin kanssa. Hänen veljensä oli historioitsija Jaakko Forsman.


title: Ibiza Racing Team

text: Ibiza Racing Team on italialainen pikkuformulatalli. Tallin perusti italialainen Giuseppe Cipriani. Talli debytoi Auto GP- sarjassa kaudella 2013, jolloin sen kuljettajina toimivat Cipriani itse, italialaiset Sergio Campana, Fabrizio Crestani, Francesco Dracone sekä unkarilainen Tamás Pál Kiss.


title: Arkia Israel Airlines

text: Arkia Israel Airlines on israelilainen lentoyhtiö, jonka kotipaikka on Tel Aviv. Yhtiö on Israelin toiseksi suurin lentotyhtiö.


title: Gotlandsflyg

text: Gotlandsflyg on vuonna 2001 perustettu ruotsalainen, Gotlannista kotoisin oleva lentoyhtiö.


title: Bodil Svendsen

text: Bodil Margrethe Svendsen ("Thirstedt"; s. 4. marraskuuta 1916 Kööpenhamina) on tanskalainen entinen meloja. Hän kilpaili vuoden 1952 kesäolympialaisissa Helsingissä ja jäi naisten 500 metrin kajakkiyksiköissä viidennelle sijalle.


title: Bodil Svendsen

text: Ratamelonnan maailmanmestaruuskilpailuissa Svendsen voitti 500 metrin kajakkikaksikoissa Karen Hoffin kanssa kultamitalin (1948). Lisäksi hän sai siellä pronssia 600 metrin kajakkiyksiköissä ja -kaksikoissa (molemmat 1938, jälkimmäinen Ruth Langen kanssa). Bodil Svendsenin puoliso oli olympialaisiin itsekin osallistunut meloja Axel Svendsen.


title: Richard

text: Richard on monissa maissa yleinen miehen etunimi. Nimi on muinaissaksalaista alkuperää ja on yhdistetty sanoista "rich", joka merkitsee mahtavaa, ja "hard", joka merkitsee rohkeaa. Nimen muunnoksia eri kielissä ovat muun muassa Ricardo ja Rikard, suomessa Rikhard ja Riku. Nimeä ei tässä muodossaan ole suomalaisessa kalenterissa, mutta Rikhardin nimipäivä on 7. helmikuuta. Richard esiintyy myös sukunimenä.


title: Richard

text: Väestörekisterikeskuksen tietojen mukaan Suomessa on vuoteen 2016 mennessä ollut 5141 Richard-nimistä henkilöä.


title: Richard

text: Richard on ollut keskiajalla myös muutaman Englannin kuninkaan nimi, mutta heistä käytetään suomen kielessä vakiintuneesti nimimuotoa Rikhard.


title: Richard

text: Englannin Richard -nimiset kuninkaat on lueteltu sivulla Rikhard.


title: Lollar

text: Lollar on kaupunki Saksan Hessenissä, 7 kilometriä pohjoiseen Gießenistä, 20 km etelään Marburgista ja 70 km pohjoiseen Frankfurtista. Siellä on arviolta 10 029 asukasta (vuonna 2015) ja sen pinta-ala on 21,41 neliökilometriä.


title: Lollar

text: Kaupunki mainittiin asiakirjoissa ensimmäisen kerran vuonna 1242. Kaupungin läpi virtaa Lahnjoki. Lollar on rakentunut noin 3 km:n mittaisen pääkadun varrelle. Katu on eteläosaltaan Giessenstrasse ja pohjoisosaltaan Marburgerstrasse. Kaupungin rautatieasema on Frankfurtin ja Marburgin rautatien varrella.


title: Uplakers

text: UpLakers on ylöjärveläinen urheiluseura, joka toimii jääkiekossa, taitoluistelussa ja ringetessä. Seura on muodostunut paikallisen Tapparan ja Ilveksen jääurheilutoiminnan yhdistyessä vuonna 2009. Ennen Uplakersiä jääurheilutoimintaa oli vuodesta 1990 lähtien nimellä Ylöjärven Ilves. Uplakers on Suomen Jääkiekkoliiton, Suomen Ringetteliiton ja Suomen Taitoluisteluliiton jäsen. Seuralla on jäseniä noin 550.


title: Uplakers

text: Uplakers pelaa II-divisioonassa.


title: Varjojen kaupungit: Luukaupunki

text: Varjojen kaupungit: Luukaupunki ("The Mortal Instruments: City of Bones") on vuonna 2013 ensi-iltansa saanut Harald Zwartin ohjaama ja Jessica Postigon käsikirjoittama elokuva, joka perustuu Cassandra Claren kirjoittaman "Varjojen kaupungit" -kirjasarjan ensimmäiseen osaan "Luukaupunki".


title: Varjojen kaupungit: Luukaupunki

text: Clary Fray (Lily Collins) on tavallinen 15-vuotias tyttö. Eräänä iltana hän tulee todistaneeksi klubilla murhan, jota hänen paras ystävänsä Simon (Robert Sheehan) ei kuitenkaan näe laisinkaan. Kun Claryn äiti Jocelyn (Lena Headey) katoaa, Clary tutustuu komean ja ylimielisen Jacen (Jamie Campbell Bower) avulla varjometsästäjien maailmaan. Uusien varjonmetsästäjäystäviensä avulla Clary alkaa selvittää mitä hänen äidillensä oikein tapahtui ja saa samalla tietää mullistavia asioita myös itsestään.


title: TUI Airways

text: TUI Airways (aiemmin Thomson Airways) on vuonna 1962 perustettu britittiläinen tilauslentoyhtiö. Yhtiö kuuluu saksalaiseen TUI-konserniin. TUI Airways on maailma suurin tilauslentoyhtiö ja Britannian kolmanneksi suurin lentoyhtiö.


title: TUI Airways

text: Yrityksen nimi oli aiemmin Britannia Airways. Nykyinen lentoyhtiö perustettiin, kun First Choise Airways ja Thomsonfly yhdistyivät. Molemmat yritykset olivat kuuluneet TUI-konserniin jo aiemmin. TUI Airways operoi myös TUI Finlandin lentoja.


title: TUI Airways

text: Yrityksen päämaja sijaitsee "Wigmore House"ssa Lutonissa, ja sitä johtaa John Murphy.


title: TUI Airways

text: TUI on tilannut Boeing 787-9-, Boeing 737-8 MAX- ja Boeing 787-9 MAX-koneita.


title: TUI Airways

text: Thomson Airways perustettiin vuonna 1962 (nimi oli tuolloin Britannia Airways). Yhtiö on tällä hetkellä Ison-Britannian suurin charterlentoyhtiö. TUI Airwaysin pääkonttori on Lutonin lentoasemalla. Yhtiön 57 lentokonetta lentävät yli 80 kohteeseen eri puolilla maailmaa. Thomson oli Ison-Britannian ensimmäinen lentoyhtiö, jonka laivastoon kuuluu Boeing 787 Dreamliner. Thomsonin nimi vaihdettiin TUI-nimeen vuonna 2017.


title: TUI fly Netherlands

text: TUI fly Netherlands (aiemmin TUI Airlines Netherlands ja Arkefly) on alankomaalainen vuonna 2005 perustettu lentoyhtiö. Se kuuluu TUI Airlinesiin, joka on maailman suurin charter-lentoyhtiökonserni.


title: TUI fly Netherlands

text: Yhtiön nimi oli alun perin Arkefly. 1. lokakuuta 2015 TUI yhdisti omistamansa lentoyhtiöt yhdeksi kokonaisuudeksi, ja samalla Arkefly nimettiin uudelleen TUI Airlines Netherlandsiksi. Myöhemmin nimi muuttui vielä nykyiseen muotoonsa.


title: Yleinen paino- ja mittakonferenssi

text: Yleinen paino- ja mittakonferenssi (, lyhenne CGPM) on kansainvälisellä metrisopimuksella vuonna 1875 perustettu elin, joka päättää metrologiaan ja varsinkin kansainväliseen yksikköjärjestelmään eli SI-järjestelmään liittyvistä asioista.


title: Yleinen paino- ja mittakonferenssi

text:
Konferenssiin osallistuvat metrisopimuksen jäsenvaltioiden ja siihen assosioituneiden valtioiden edustajat.
Konferenssi on tähän mennessä pidetty 24 kertaa. Nykyisin se pidetään noin joka neljäs vuosi, viimeksi vuosina 2014 ja 2018. Ensimmäinen konferenssi pidettiin vuonna 1889. Se kokoontuu kansainvälisen paino- ja mittatoimiston (BIPM) tiloissa, Pavillon de Breteuilissä Sèvresissä lähellä Pariisia, Ranskassa.
Jokaisen konferenssin yhteydessä käsitellään Kansainvälisen mittojen ja painojen komitean (CIPM) raportit suoritetuista tehtävistä. Konferenssissa tehdään tarvittaessa päätöksiä kansainvälisen yksikköjärjestelmän parannuksista ja laajennuksista taikka tehdään metrologiaa koskevia yleisiä ehdotuksia ja suosituksia. Konferensseissa voidaan tehdä myös BIPM:n toimintaa koskevia hallinnollisia päätöksiä.


title: Hindhammarin kalliomaalukset

text: Hindhammarin kalliomaalaukset (myös Hinna, Honnhammer, Honhammer tai Honnhammernes) ja piirrokset sijaitsevat Tingvollissa Møren ja Romsdalin läänissä Norjassa. Maalaukset ovat noin 7 kilometriä Tingvollista itään ja 25 kilometriä Kristiansundista lounaaseen. Ne muodostavat suurimman kalliomaalauskohteiden alueen Norjassa noin 30 kuvion sarjalla, jotka esittävät hirviä, peuroja, kaloja ja geometrisiä kuvioita. Maalaukset ajoitetaan myöhäiseen kivikauteen noin 4 000−1 800 eaa..


title: Hindhammarin kalliomaalukset

text: Vanhin kirjallinen maininta, joka on säilynyt jälkipolville, on vuodelta 1778. Gerhard Schøning, joka matkusti Norjassa kuningas Kristian VII toimeksiannosta vuonna 1773, pysähtyi maatila Hindhammerin lähellä Tingvollissa ja kohtasi kallion, jossa oli maalauksia. Hän kuitenkin tulkitsi punavärit kvartsiläiskiksi ja piti niitä luontaisina. Sata vuotta myöhemmin vuonna 1879 kävi B.E. Bendixen paikalla, mutta hän piti kuvioita hollantilaisten tai englantilaisten merimiesten maalauksina. Vasta kun Ranskassa värikkäät ja henkeä salpaavat luolamaalaukset saivat vuoden 1900 tienoilla kuuluisuutta ja kun vielä löydettiin Espanjan Altamiran luolamaalaukset 20 vuotta myöhemmin, alettiin Norjassakin ajatella, että kuviot saattaisivat sielläkin olla tuhansia vuosia vanhoja ja olla mahdollisesti kivikauden ihmisten tekemiä.


title: Hindhammarin kalliomaalukset

text: Vuonna 1910 vieraili ruotsalainen kalliotaiteen pioneeri Gustaf Hallström Tingvollissa luettuaan ensin Bendixensin raportin ja tutki paikan päällä kalliokuvia. Hän löysi kaksi kuvakenttää (I ja II) ja totesi Hindhammarin kuvien olevan samanlaisia kuin Pohjois-Ruotsin kalliomaalaukset. Ensimmäinen kuvakenttä oli Honnhammernesetissa ja se sisälsi lohen kuvioita. Toinen kuvakenttä sijaitsi Hinnassa, ja siinä oli kuvia hirvistä ja peuroista. Hän löysi itse Hinnasta vielä kolmannen kuvakentän (III). Jo silloin alettiin pitää kuvioita kivikautisina.


title: Hindhammarin kalliomaalukset

text: Vuonna 1987 veljekset Egil ja Arild Nielsen etsivät lähiseudulta uusia kalliomaalauksia ja päätyivät Hallströmmin löytämälle kolmannelle kuvakentälle. Sen sijainti oli Hallströmmin dokumentoinnin jälkeen ollut tuntematon. Samalla retkellä pojat löysivät vielä uudet kuvakentät pystykallion seinämästä (IV ja V), joka oli paksun jäkäläkerroksen peitossa. Uusi löytö herätti Kalle Sognnesin mielenkiinnon ja uudet etsintäretket paljastivat useita kuvakenttiä lisää. Hallströmmin teksteistä löytyy maininta toisen kentän (II) jäkälän alta löytyvästä punamaalista ja se on paljastunut uudeksi kuvakentäksi (VIII). Näissä erottui peuraeläimiä, kilpikonna, ristejä ja muita geometrisia kuvioita.


title: Hindhammarin kalliomaalukset

text: Vuosina 1990−1993 Kalle Sognnesin johdolla kuvakentät puhdistettiin ja tutkittiin. Myöhemmin 2006−2007 maalaukset dokumentoitiin muovin läpi ja kokeiltiin entistää ja suojata pakkasrapautumista vastaan liimalla.


title: Hindhammarin kalliomaalukset

text: Paikka sijaitsee Tingvollvuonon pohjoisrannan äärellä noin 25 metriä merenpinnan yläpuolella kahdella niemellä: Hinna (VI, VIII, IX) ja Honnhammarneset (III). Nykyään tunnetaan viisi kohdetta, joissa on yhteensä 10 kuvapaneelia. Näistä vain yksi kuvapaneeli on kalliolipan suojaama, kun muut kuvakentät ovat avoimen taivaan alla tuulen, sateen, lumen ja auringonpaisteen vaikutuksille altistuneena. Seuraava numerointi on Kalle Sognnesin vuonna 1990 ja myöhemmin May-Tove Smisethsin käyttämä.


title: Hindhammarin kalliomaalukset

text: Kuvapaneeli I sijaitsee leveän varjostavan kalliolipan alla suojassa. Kalioseinämä katsoo etelään ja on lähes pystysuora. Kuviotovat peittyneet uhueen suojaavaan kalsiittiin, joka myös himmentää kuvioita näkymästä. Maalin värisävyt vaihtelevat suuresti ja vaatii katsojalta aikaa hahmottaa eläimet.


title: Hindhammarin kalliomaalukset

text: Läntisimmän kuvion nro 1 yllä oleva kalliolippa ulottuu 40−50 senttimetriä kuvion ylle ja itäisin kuvio jää 70−80 senttimetriä leveän lipan alle (valokuva ). Silti kuvioiden alaosat ovat altistuneet usein sateelle ennen silikaattikerroksen alle peittymistä. Kuviot esittävät kokonaisia tai osittaisia peuraeläimiä tai geometristä verkkokuviota.


title: Hindhammarin kalliomaalukset

text: Kuvioiden linjojen tarkastelu on osoittanut, että kuviot on maalattu eri levyisten penseleiden avulla. Leveimmät maalausjäljet ovat 6−7 senttimetriä leveitä ja sijaitsevat peurojen oikeanpuoleisen peuran takaosassa (nro 6). Vasenmmanpuoleinen peruraeläin on osin maalattu 3−4 senttimetriä leveällä viivalla (nro 5) ja ensimmäisen peuraeläimmen (nro 1) viivat ovat 1,5 senttimetriä leveät. Geometrisen kuvion (nro 3) verkkomaiset maalausvedot ovat 1,2 senttimetriä leveät ja se maalattiin todennäköisesti sormenpäällä.


title: Hindhammarin kalliomaalukset

text: Kohde sisältää joitakin hirven kuvia. Kallion pinta rapautuu lehtimäisnä kerroksina pois. Sijaitsee korkeammalla kallioilla.


title: Hindhammarin kalliomaalukset

text: Lohen kuvioita, joita myös Hallström dokumentoi, maalattu neljä kappaletta uimaan samaan suuntaan. Näiden sekaan on vedetty joitakin pystysuuntaisia linjoja (valokuva ).


title: Hindhammarin kalliomaalukset

text: Kolme suurta hirveä tai peuraa herättävät huomiota (valokuva ). Ne ovat haalistuneita eikä niistä erotu kuin eläimen etuosat, jotka katsovat vasemmalle. Jokaisella eläimellä on sarvet, mutta yhdellä sarvet ovat melkeinpä geometriset muodoltaan. Kahdelle on maalattu ruokatorvi, vatsalaukki ja toiselle tämän lisäksi suolen alkua. Vasen hirvi on 28 senttimetriä leveä, toinen 60 senttimetriä ja kolmas noin 40 senttimetriä leveä.


title: Hindhammarin kalliomaalukset

text: Kuvapaneeli V on metrin korkea ja 8 metriä leveä. Siinä on Norjan ainoa valasta esittävä kalliomaalaus. Valas on noin 33 senttimeriä pitkä ja 23 senttimetriä korkea. Se pyrstö on tunnusomaisesti alaspäin ja pyrstön evät sivusuuntaan maalattuja. Selkäevää on kurostettu ja ruokatorvi sekä vatsalaukku on merkitty näkyviin.


title: Hindhammarin kalliomaalukset

text: Kuvapaneeli VI kuului aikaisemmin Hallströmmin ryhmittelyyn II (vuonna 1913, joka julkaistiin 1938). Kuvakentän dokumentoi Richard Binns vuonna 2002. Kuvakentästä erottuvat haalistuneina katkelmia peuraeläimistä.


title: Hindhammarin kalliomaalukset

text: Hallströmmin kuvio II/8 esittää peuraeläimen pääpuolta, joka on todennäköisesti hirviemo ja jonka sisäosista Hallströn erotti maalattu linjoja. Sarvettomasta eläimestä erottuvat selvästi korvat, mutta sisäosan linjat eivät enää näy. Kuvio 1 esittänee haalistunutta peuraeläintä, joka katsoo vasemmalle ja jonka korvat ovat viivamaiset. Kokonaisuuden mitat ovat 55×70 senttimetriä. Kuvio 2 (Hallströmmin II/7) esittää peuraeläintä, joka katsoo oikealle. Sillä on "elämänviiva" elisuusta alkava ruokatorvi ja mahdollinen vatsalaukku. Eläin on 95 senttimetriä pitkä ja sijaitsee 1,15 metriä kuviosta 1. Tämäkin kuvio on maalattu pensselillä.


title: Hindhammarin kalliomaalukset

text: Kuvapaneeli kuului aikaisemmin Hallströmmin ryhmittelyyn II (vuonna 1913, joka julkaistiin 1938) ja siihen kuuluu 4 kuviota ja yksi punaväriläikkä. Kaksi pohjoisinta kuviota on maalattu samaan kohtaa eri korkeuksille tasaiselle pinnalle ja muut rinnakkain. Vuoden 2007 dokumentoinnissa löydettiin uusi kuvio, joka numeroitiin kuvioksi 1. Muiden aiemmin dokumentoitujen kuvioiden numerointi muutettiin siksi yhtä suuremmaksi.


title: Hindhammarin kalliomaalukset

text: Kuvio 1 sijaitsee muita kuvioita korkeammalla ja on ehkä sen vuoksi jäänyt huomaamatta. Se on haalistunut lähes näkymättömäksi ja on ollut peittyneenä jäkälään. Kuvon yläosa vaikuttaa epäsäännölliseltä pentagrammilta, josta erkanee linjoja. Vaikutelma on jokin eläin. Etäisyys kuvioon 2 on puoli metriä ja ulkomitat mahtuvat 55×60 senttimetrin alueelle.


title: Hindhammarin kalliomaalukset

text: Kuvio 2 on osittain säilynyt eläinkuvio, jossa eläin katsoo oikealle ja sillä on korvina tai sarvina kaksi linjaa ja sydämen kohdalla merkki. Takajalat ovat heikosti säilyneet. Nykyään kuvio mahtuu 19×37 senttimetrin alueelle, mutta eläin on saattanut olla alun perin 40 senttimetriä pitkä. Tämä eläinkuvio on muita paljon pienempi.


title: Hindhammarin kalliomaalukset

text: Kuvio 3 sijaitsee 1,55 metriä oikealle kuviosta 1 ja sitä kutsutaan ristikuvioksi (valokuva ). Ristikuvion reuna on pakkasrapautunut irti pinnaltaan ja vain osa rististä voidaan enää nähdä. Kuvio saattaa siten esittää muutakin, kuin ristiä. Ristiä on luonnehdittu keskiaikaiseksi sen muodon perusteella. Maalin väri vaikuttaa kuitenkin samalata muiden kuvioiden väriin nähden ja muutenkin sen toteutus vaikuttaa samanaikaiselta. Ristin päältä lohkeaman reunan alta pilkistää kaksi vaakasuuntaista sik-sak-kuviota. Niiden oikeaan päähän on vedetty y-haarakkeet ja ylemmän murtoviivan päältä nousee uloke. Kuvion tarkoitus ei selviä, joten se jäänee vain geometriseksi motiiviksi. Risti on noin 35 senttimetriä leveä ja 40 korkea. Sik-sak-kuvio tunnetaan Trondheimin vuonnon piirroksista ja eräästä neoliittisista veitsestä.


title: Hindhammarin kalliomaalukset

text: Kuvion 3 oikealla puolella noin 50 senttimetrin päässä on epämääräinen alue punaväriä, joka on ilmeisesti jäänne tuhoutuneesta kuviosta. Kuvio 4 sijaitsee 1,97 senttimetriä oikealle kuviosta 3. Se esittää geometrista aihetta ja on kooltaan 50×28 senttimetriä. Koska kuvio on katkelmallinen, ei motiivi selviä.


title: Hindhammarin kalliomaalukset

text: Kuvapaneeli IX kuului aikaisemmin Hallströmmin ryhmittelyyn II (vuonna 1913, joka julkaistiin 1938). Kuvakentässä on 3 kuviota, jotka ovat geometrisia. Kuviot sijoittuvat kolmen metrin matkalle. Kuvio 1 on kuin kaksi Y-kirjainta, toinen oikeinpäin ja toinen ylösalaisin mutta varret päällekkäin. Se muistuttaa X-kirjainta, jossa risteymäkohta on pidentynyt janaksi. Kuvio on 1,17 metriä korkea ja 58 senttimetriä leveä. Sen korkeus meren pinnasta on 16,5 metriä.


title: Hindhammarin kalliomaalukset

text: Kuvio 2 (Hallström II/5) on sekava joukko katkelmia, jotka ovat mutkikkaita linjoja. Osa linjoista mutkittelevat rinnakkain, mutta mitään hahmoa ei tavata. Etäisyys kuviosta 1 on 1,5 metriä ja se kattaa noin neliömetrin alan. Kuvio on säilynyt alueella hyvin, jossa esiintyy muutenkin punaista pigmenttia. Kallio on kuitenkin pahasti pakkasrapautunutta kuvion kohdalta ja on tuhoutumassa. Kuvio 3 (Hallström II/4) on Hallströmmin kuvauksen mukaan joukko käyriä, jotka eivät hahmotu. Kuvion välimatka kuvioon 2 on 1,25 metriä ja koko puoli neliömetriä.


title: Hindhammarin kalliomaalukset

text: Kuvioiden 2 ja 3 välissä ylhäällä noin 90 senttimetriä kuviosta 2 on jäänteitä kuviosta punaväriläikän muodossa.


title: Hindhammarin kalliomaalukset

text: Kuvapaneelit IV, VII ja X on tässä jätetty kuvailematta.


title: Hindhammarin kalliomaalukset

text: Hinnassa kuvapaneelissa olevien hirvien ja peurojen päälle on hakattu pronssikaudella kolme piirrosta, jotka esittävät laivoja. Ne ajoitetaan kuitenkin pronssikaudelle.


title: Siviä

text: Siviä on suomalainen naisen etunimi, joka pohjautuu suomen kielen adjektiiviin "siveä". Nimi oli suomalaisessa nimipäiväkalenterissa 15. tammikuuta vuosina 1908-1949. Vuoden 2013 helmikuuhun mennessä Siviä-nimeä on annettu alle 12 118 henkilölle, joista 12 113 on ollut naisia. Siveä-muodon on saanut alle 140 henkilöä.


title: Siviä

text: Nimi oli yleisimmillään 1800-luvun loppupuolella ja 1900-luvun alussa, nykyään se on melko harvinainen ilmeisesti sanan vanhahtavuuden takia.


title: Gigli (täsmennyssivu)

text: Gigli voi tarkoittaa muun muassa seuraavia:


title: Skylanders: Swap Force

text: Skylanders: Swap Force on Vicarious Visionsin kehittämä "Skylanders"-pelisarjan kolmas peli, joka on jatkoa syksyllä 2012 julkaistulle ille. Pelin julkaisijana toimii Vicarious Visions ja se julkaistiin Euroopassa, Australiassa ja Pohjois-Amerikassa lokakuussa 2013.


title: Skylanders: Swap Force

text: Uutena ominaisuutena edeltäjästä tässä pelissä pystyy ohjaamaan edeltäjästä tuttujen hahmojen lisäksi uusilla kaksiosaisilla hahmoilla, joiden jalkoja sekä vartaloita voi irrottaa toisistaan ja yhdistää toisten hahmojen kanssa. Tällä ominaisuudella voi parantaa hahmojen kykyjä. Toinen merkittävä uudistus edeltäjistä on myös se että tämän pelin kaikissa versioissa hahmot ovat kykeneväisiä hyppimään. Peli sisältää 16 täysin uutta Skylanders-hahmoa. Pelin jatko-osa julkaistiin lokakuussa 2014.


title: Albert Mayaud

text: Albert Paul Mayaud (31. maaliskuuta 1899 Pariisi – 14. elokuuta 1987 Pariisi) oli ranskalainen vesipalloilija. Hän kuului vuoden 1924 kesäolympialaisissa Pariisissa kultaa voittaneeseen joukkueeseen. Aiemmin hän oli osallistunut jo vuoden 1920 kesäolympialaisiin Antwerpenissä ja kilpaillut siellä sekä vesipallossa että uinnissa.


title: Georges Rigal

text: Georges Lucien Rigal (6. tammikuuta 1890 Pariisi – 25. maaliskuuta 1974 Saint-Maur-des-Fossés) oli ranskalainen vesipalloilija. Hän kuului vuoden 1924 kesäolympialaisissa Pariisissa kultaa voittaneeseen joukkueeseen. Vuoden 1912 kesäolympialaisissa Tukholmassa Rigal kilpaili sekä vesipallossa että uinnissa.


title: Georges Fleurix

text: Georges Fleurix (31. elokuuta 1892 – ?) oli belgialainen vesipalloilija. Hän kilpaili vuoden 1924 kesäolympialaisissa Pariisissa ja kuului siellä Belgian miesten hopeaa saaneeseen joukkueeseen.


title: Jules Thiry

text: Jules Thiry (1898–1931) oli belgialainen vesipalloilija. Hän kilpaili vuoden 1924 kesäolympialaisissa Pariisissa ja kuului siellä hopeaa saaneeseen Belgian miesten joukkueeseen.


title: Fisherin tarkka testi

text: Tilastotieteessä Fisherin tarkka testi mittaa, onko kahdesta populaatiosta mitatut dikotomisen muuttujan arvojen suhteelliset osuudet samat molemmissa populaatioissa. Testi vaatii paljon laskentaa, joten suurille aineistoille käytetään mieluummin epätarkempaa khiin neliö -testiä.


title: Fisherin tarkka testi

text: Testin idea on laskea nxm-taulusta P-arvo. Sitten muodostetaan kaikki ne nxm-matriisit, joissa rivi- ja sarakesummat ovat samat kuin alkuperäisessä taulussa. Näiden matriisien P-arvoista poimitaan ne, joiden P-arvo on pienempi kuin alkuperäisen matriisin P-arvo. Jos näiden summa on alle vaaditun tason, jää nollahypoteesi voimaan.


title: Fisherin tarkka testi

text: Esimerkiksi R:llä Fisherin testi voidaan laskea seuraavasti:


title: Fisherin tarkka testi

text: tulostaa


title: Jean-Pierre Vermetten

text: Jean-Pierre Vermetten (6. helmikuuta 1895 – ?) oli belgialainen vesipalloilija. Hän kuului vuoden 1924 kesäolympialaisissa Pariisissa hopeaa saaneeseen Belgian miesten joukkueeseen. Hän myös kilpaili uimarina vuoden 1920 kesäolympialaisissa Antwerpenissä.


title: Džungarian portti

text: Džungarian portti () on Kiinan ja Keski-Aasian yhdistävä sola. Se sijaitsee Xinjiangin ja Kazakstanin välissä olevan Džungarian Alatau -vuorijonon itäisessä päässä. Sola on muodostunut vuoriston halkaisevan siirroslinjan takia. Se on ollut pitkään merkittävä ihmisten ja tavaroiden kulkureitti, ja sen kautta kulkee nykyään Kiinan ja Kazakstanin välinen rautatielinja.


title: Karlo Stipanić

text: Karlo Stipanić (s. 8. joulukuuta 1941 Crikvenica, Kroatia) on Jugoslaviaa edustanut entinen vesipalloilija. Hän kuului kultaa voittaneeseen Jugoslavian miesten joukkueeseen vuoden 1968 kesäolympialaisissa Méxicossa ja oli lisäksi mukana saamassa hopeaa vuoden 1964 kesäolympialaisissa Tokiossa.


title: Karlo Stipanić

text: Vuoden 1972 kesäolympialaisissa Münchenissä Stipanić sijoittui joukkueensa kanssa viidenneksi.


title: Teófilo Cruz

text: Teófilo "Teo" Cruz (8. tammikuuta 1942 Santurce–30. elokuuta 2005 Trujillo Alto) oli puertoricolainen koripalloilija. Hän kuoli vuonna 2005 aivoverenvuotoon. Uransa jälkeen Cruz valittiin FIBA Hall of Fameen.


title: Teófilo Cruz

text: Cruz pelasi pitkän uran Puerto Ricon liigassa, mutta voitti ainoan mestaruutensa vuonna 1962. Hän oli myös liigan paras korintekijä vuosina 1960 sekä 1962, minkä lisäksi hänet valittiin sarjan arvokkaimmaksi pelaajaksi vuosina 1962, 1967, 1970 ja 1971. Cruz tunnettiin hyvänä puolustuspelaajana, jonka johdosta hänet valittiin kuudesti sarjan parhaaksi puolustuspelaajaksi. Kaiken kaikkiaan hän pelasi Puerto Ricon pääsarjassa 25 kauden ajan.


title: Teófilo Cruz

text: Cruz edusti Puerto Ricoa viidesti olympialaisissa. Hän onkin eniten olympiaesiintymisiä tehnyt mieskoripalloilija yhdessä Oscar Schmidtin sekä Andrew Gazen kanssa. Cruz edusti maataan myös MM-kilpailuissa ja Pan-Amerikan kilpailuissa.


title: Riihimäen ravirata

text: Riihimäen ravirata sijaitsee Juppalan kaupunginosassa noin kaksi kilometriä kaupungin keskustan pohjoispuolella. Se on yksi Suomen 23:a kesäradasta, jotka järjestävät ravikilpailuja vain kesäkaudella. Riihimäki on suosituimpia kesäratoja yhdessä Kokemäen ja Vieremän raviratojen kanssa.


title: Riihimäen ravirata

text: Riihimäen Raviseura ry perustettiin vuonna 1928 ja ravirata aloitti toimintansa kahta vuotta myöhemmin. Ensimmäiset totalisaattoriravit Riihimäellä järjestettiin vuonna 1950. Raviradan nykyinen katsomorakennus on valmistunut vuonna 1983. Katsomossa on noin 800 istumapaikan lisäksi myös 250-paikkainen ravintola. Uusi tuomaritorni radalle rakennettiin vuonna 2005.


title: Riihimäen ravirata

text: Riihimäen ravirata on ainoa nykysistä kesäradoista, joka on järjestänyt myös Kuninkuusravit. Vuonna 1956 kuninkuustittelin voitti Riihimäellä tamma Suhina.


title: New Jersey Saints

text: New Jersey Saints oli yhdysvaltalainen, vuosina 1987–1988 toiminut sisälacrossen ammattilaisseura East Rutherfordista, New Jerseystä. Joukkue voitti National Lacrosse Leaguen mestaruuden kaudella 1988. Kyseisen kauden jälkeen joukkue siirtyi New Yorkiin ja siitä tuli New York Saints, joka osallistui NLL:ään kaudella 2003. Joukkueen kotiareenana toimi Brendan Byrne Arena.


title: New Jersey Saints

text: Saints pelasi NLL:ssä 14 ottelua, joista se voitti kymmenen ja hävisi neljä. Kaudella 1987 se hävisi välierissä myöhemmin mestaruuden voittaneella Baltimore Thundersille. Vuoden 1988 pudotuspeleissä joukkue voitti välierässä Philadelphia Wingsin ja loppuottelussa Washington Waven. Molemmilla kausilla joukkuetta valmensi Bob Engelke.


title: New Jersey Saints

text: Kausina 2002–2003 East Rutherfordissa pelasi toinen NLL-seura, New Jersey Storm.


title: Vieremän ravirata

text: Vieremän ravirata sijaitsee Valkeiskylässä noin 11 kilometriä Vieremän kunnan keskustaajaman eteläpuolella. Iisalmeen on matkaa 15 kilometriä. Se kuuluu kesäratoihin, jotka järjestävät ravikilpailuja vain kesäkaudella. Vieremä on yhdessä Kokemäen ja Riihimäen raviratojen ohella Suomen suosituimpia kesäratoja.


title: Vieremän ravirata

text: Vieremän raviradan rakensi vuosina 1963–1965 Vieremän Oriyhdistys. Jo aikaisemmin yhdistyksellä oli ollut Vieremän kirkonkylässä sijainnut 500 metrin pituinen rata, joka oli käytössä vuodet 1955–1963. Vuonna 1970 perustettiin Ylä-Savon Hippos ry, jolle kilpailujen järjestäminen Vieremän raviradalla siirtyi oriyhdistyksen keskittyessä jatkossa hevosjalostukseen ja näyttelytoimintaan.


title: Vieremän ravirata

text: Vieremän ravikauden päätapahtumat ovat perinteiset juhannusaaton ravit sekä lämminverisille tammoille tarkoitettu Einari Vidgrenin muistoajo, joka aikaisemmin tunnettiin Ponsse-ajon nimellä. Se nimettiin 2011 teollisuusneuvos Einari Vidgrénin mukaan. Hän kuului Vieremän raviradan merkittävimpiin taustavaikuttajiin aina 1970-luvulta lähtien, ja Vidgrénin Ponsse-yhtiö oli myös kilpailun sponsoreita.


title: Norjan väestö

text: Norjan väestö tarkoittaa Norjan alueella asuvia Ihmisiä. Vuoden 2015 alussa Norjassa oli 5 165 802 asukasta. Vuonna 2012 asukkaista 546 732 oli ulkomaalaisia.


title: Norjan väestö

text: Vuonna 2014 maassa oli lähes 760 000 maahanmuuttajaa. Suurin osa maahanmuuttajista on tullut Puolasta, Ruotsista, Pakistanista, Irakista ja Somaliasta. 33 prosenttia maahanmuuttajista on saanut Norjan kansalaisuuden.


title: Norjan väestö

text: Norjassa on yksi virallinen kieli (norja) ja kolme vähemmistökieltä (saame, kveeni ja romani). Huippuvuorilla puhutaan myös venäjää ja puolaa, mutta niillä ei ole virallista asemaa.


title: Norjan väestö

text: Norjan kielestä käytetään kahta kirjoitusmuotoa, kirjanorjaa (bokmål) ja uusnorjaa (nynorsk). Vuonna 1996 julkaistussa kyselytutkimuksessa 7,5 prosenttia sanoi käyttävänsä nynorskia pääasiallisena kielenään yksityiselämässään, ja näiden lisäksi 5 prosenttia käytti vaihtelevasti nynorskia ja bokmålia. Kielen käyttö on vahvasti aluesidonnaista: vuonna 1991 peruskoululaisista oli nynorskinkielisiä Sognin ja Fjordanen läänissä 96 prosenttia ja Telemarkissa 20 prosenttia, mutta Hedmarkissa vain 0,2 prosenttia. Aikoinaan molemmat kielet yritettiin yhdistää luomalla samnorsk, mutta siitä ei koskaan tullut laajasti käytettyä. Høgnorsk on nynorskin muoto, jossa on säilynyt enemmän vanhoja vaikutteita, mutta silläkin on vain vähän käyttäjiä.


title: Norjan väestö

text: Saame on virallinen kieli Koutokeinon, Kaarasjoen, Kåfjordin, Lavangenin, Uuniemen, Porsangin, Tenon, Tysfjordin ja Snåsan kunnissa. Norjassa puhutaan kolmea saamenkieltä: pohjoissaamea, eteläsaamea ja luulajansaamea. Kveeni ja kaksi eri romanikieltä mainitaan Norjan kielipolitiikan määrittelyssä suojeltavina ja elvytettävinä kielinä.


title: Norjan väestö

text: Kveeniä eli ruijan murteita puhuvat kveenit Tromsan- ja Finnmarkin lääneissä. Kielellä on Norjassa noin 6 500 puhujaa. Kuten saamelaiskielienkin puhujiin, myös kveeneihin kohdistettiin norjalaistamistoimia. Samoin kuin saame, kieli alkoi elpyä 1970-luvulla ja vuodesta 2006 lähtien kieltä on voinut opiskella Tromssan yliopistossa. Kveeni on virallinen kieli Porsangissa.


title: Norjan väestö

text: Romanin kieltä puhuvat Norjassa asuvat romanit. Romanin kielellä on noin 6 500 puhujaa Norjassa ja se jakautuu neljään murteeseen, tavringerin, vlaxin, skandiromaanin ja rodin murteisiin. Rodi on muodostunut norjan kielestä jossa on suuri määrä lainasanoja romanin kielestä. Romanit eivät ole keskittyneet mihinkään osaan maata vaan ovat hajautuneet ympäri sitä, lähinnä suuriin asutuskeskuksiin.


title: Norjan väestö

text: Noin 75 prosenttia väestöstä kuului vuonna 2013 evankelis-luterilaiseen Norjan kirkkoon. Muiden kristillisten uskontokuntien edustajia on neljä prosenttia, muslimeja 1,8 prosenttia ja muita 8 prosenttia. Vain 20 prosenttia pitää Jumalaa tärkeässä asemassa elämässään, mikä on Euroopan alimpia lukuja. 32 prosenttia norjalaisista ilmoitti kyselytutkimuksessa uskovansa Jumalaan, 47 prosenttia uskoi johonkin korkeampaan voimaan ja 17 prosenttia ilmoitti ettei usko kumpaakaan edellisistä.


title: Norjan väestö

text: Oppivelvollisuus kestää Norjassa kymmenen vuotta. Maan väestörakenteen takia 40 prosenttia kouluista on niin pieniä, että niissä on yhdysluokkia. Kuntien velvollisuus on tarjota iltapäivähoitoa neljän alimman luokan oppilaille. 16–19-vuotiailla on oikeus opiskelupaikkaan ammatillisessa tai yliopistoon valmentavassa oppilaitoksessa.


title: Norjan väestö

text: 1800-luvun loppupuolella ja 1900-luvun alkupuolella oli laaja muuttoliike Norjasta muihin maihin, erityisesti Yhdysvaltoihin. Maastamuutto saavutti huippunsa 1860-luvun puolivälissä, jolloin yli kaksi kolmasosaa maan luonnollisesta väestönkasvusta, tai noin 10-15% väestöstä, jätti Norjan. Maastamuutto pysyi korkeana ensimmäiseen maailmansotaan saakka ja pysähtyi vasta 1930-luvun talouskriisiin. 1960-luvun lopulta lähtien Norjassa on ollut olennaisesti nettomaahanmuuttoa, joka oli noin 1% maan väestöstä 1970-luvulla ja 1980-luvun alkupuolella. Koska syntyvyys syntyperältään norjalaisten keskuudessa on laskenut, maahanmuuton aiheuttaman väestönkasvun kokonaisosuus on noussut merkittävästi niin, että se on tällä hetkellä 35-40%. 1960-luvulla alkoi saapua yhä enemmän siirtolaisia Etelä-Euroopasta, Aasiasta, Afrikasta ja Etelä-Amerikasta, ja suurin osa heistä asettui Osloon tai sen ympäristöön. Vuonna 1975 Norja otti käyttöön virallisen maahanmuuttokiellon, joka on edelleen voimassa. Kielto ei kuitenkaan koske erikseen määriteltyjä pakolaisryhmiä eikä turvapaikanhakijoita. Näille ryhmille on olemassa vuosittaiset kiintiöt, ja suurin osa heistä tulee entisen Jugoslavian alueelta, Pakistanista, Vietnamista, Iranista ja Turkista. Lisäksi sallitaan jonkin verran pelivaraa perheiden yhdistämistä varten.


title: Norjan väestö

text: Väestön väheneminen vuosien 1300 ja 1500 välillä johtui pääasiassa siitä, että Musta surma tuli Norjaan vuonna 1349.


title: Norjan väestö

text: Arvioitu sukupuolijakauma vuonna 2011:Vastasyntyneen lapsen eliniänodote (2011)Mediaani-ikä vuonna 2013 (arvio):


title: Norjan väestö

text: Väestön keski-ikä on 39 vuotta. Luku kuitenkin vaihtelee paljon maan eri osissa. 26 prosenttia norjalaisista on alle 20-vuotiaita, 61 prosenttia 20–66-vuotiaita ja 13 prosenttia yli 66-vuotiaita.1,88 syntymää/nainen (2011)


title: Mensuurimiekkailu

text: Mensuurimiekkailu on joidenkin oppilasyhteisöjen järjestämä miekkailuperinne erityisesti Saksassa, Itävallassa ja Sveitsissä. Mensuurimiekkailua harjoitetaan pienemmissä määrin myös Kosovossa, Virossa, Latviassa, Puolassa ja Flanderissa. Miekoin käytävässä kaksintaistelussa kohtaavat tavallisesti kaksi eri veljeskuntia edustavaa miesoppilasta, jotka varustetaan suojaliivein ja -lasein. He seisovat liikkumatta paikallaan ja yrittävät osua toisiaan päähän.


title: Hershey Bar

text: Hershey’s Milk Chocolate Bar tai Hershey Bar on The Hershey Companyn valmistama ja sen lippulaivatuotteena tunnettu maitosuklaalevy. Nykyään se on tunnettu Hersheyn ansiosta lauseella ”The Great American Chocolate Bar”. Hershey’s Milk Chocolate Bar esiteltiin ja sen myynti aloitettiin vuonna 1900, ja vuonna 1908 aloitettiin manteleita sisältävän levyn tuotanto. Suklaalevyn pyöreämuotoinen versio nimeltään Hershey’s Drops julkaistiin vuonna 2010.


title: Ulla Mänttäri

text: Ulla Mänttäri on suomalainen suunnistaja ja viestisuunnistuksen MM-mitalisti.


title: Ulla Mänttäri

text: Bendigon MM-kilpailuissa 1985 Mänttäri suunnisti viestissä sijoittuen joukkueineen kuudenneksi. Seuraavan kerran hän osallistui MM-kilpailuihin Skövdessä 1989, jolloin hän sijoittui normaalimatkalla 12:nneksi ja voitti viestipronssia. Viestissä suunnistivat hänen lisäkseen Marja Liisa Portin, Annika Viilo ja Eija Koskivaara.


title: Ulla Mänttäri

text: Suunnistuksen maailmancupiin Mänttäri osallistui vuosina 1986–1990. Parhaan sijoituksensa kokonaiskilpailussa hän saavutti vuonna 1990, jolloin hän sijoittui 15:nneksi.


title: Ulla Mänttäri

text: Seuratasolla Mänttäri edusti Helsingin Suunnistajia ja Helsingin NMKY:tä. Edustaessaan Helsingin NMKY:tä hän voitti Venlojen viestin vuonna 1989. Pääsarjan Suomen mestaruuksia hän voitti kaksi pitkältä matkalta, kolme yösuunnistuksesta ja neljä viestisuunnistuksesta.


title: Karhut (suku)

text: Karhut ("Ursus") on karhujen heimoon kuuluva suku. Nykyisin suvun lajeista neljä on elossa. Karhujen suvun lajeilla on useita alalajeja.


title: Seppo Rytkönen

text: Seppo Rytkönen on suomalainen suunnistaja ja viestisuunnistuksen MM-mitalisti.


title: Seppo Rytkönen

text: Rytkönen osallistui MM-kilpailuihin vain kerran Thunissa vuonna 1981. Silloin hän sijoittui normaalimatkalla 14:nneksi ja voitti viestistä pronssia. Viestissä hänen lisäkseen suunnistivat Kari Sallinen, Ari Anjala ja Hannu Kottonen. Rytkönen osallistui suunnistuksen maailmancupiin, kun se järjestettiin ensimmäisen kerran vuonna 1986. Hän sijoittui kokonaiskilpailussa 33:nneksi.


title: Seppo Rytkönen

text: Seuratasolla Rytkönen edusti huippuvuosinaan Sumiaisten Kuntoa ja Vaajakosken Terää. Vuonna 1980 hän voitti normaalimatkan Suomen mestaruuden huolimatta ykkösrastilla tehdystä virheestään.


title: Iskelmä Gaala

text: Iskelmä Gaala on Iskelmä-radiokanavan vuosittain järjestämä gaala.


title: Iskelmä Gaala

text: Kanavan kuuntelijat päättävät äänestyksessä Vuoden Iskelmä-, Naisartisti-, Miesartisti-, Albumi-, Yhtye- ja Tulokas-palkintojen voittajat.


title: Iskelmä Gaala

text: Lisäksi gaalassa jaetaan Pro Iskelmä -palkinto, jonka voittajan päättää raati. Palkinto jaetaan taholle tai yhtyeelle, joka edistää iskelmämusiikkia.


title: Iskelmä Gaala

text: Toisin kuin monet muut palkintogaalat, Iskelmä Gaala järjestetään yleisötapahtumana, johon kuka tahansa voi osallistua ostamalla pääsylipun.


title: Dr. Luke

text: Łukasz Gottwald (s. 26. syyskuuta 1973), tunnetaan paremmin nimellä Dr. Luke, on yhdysvaltalainen lauluntekijä ja tuottaja. Luke esiintyi "Saturday Night Live" -televisio-ohjelman house bandissa kymmenen tuotantokauden verran.


title: Dr. Luke

text: Luken kuuluisimpia tuotoksia ovat muun muassa Billboard Hot 100 -listan ykkössijalle yltäneet kappaleet ”Girlfriend”, ”I Kissed a Girl”, ”My Life Would Suck Without You”, ”Right Round”, ”Tik Tok”, ”California Gurls”, ”We R Who We R”, ”Teenage Dream”, ”E.T.”, ”Last Friday Night (T.G.I.F.)”, ”Part of Me” ja ”Hold It Against Me”. Luke työskentelee tuottajaryhmän kanssa, johon kuuluvat Ammo, Cirkut, Max Martin, Benny Blanco ja Billboard. Ryhmä tuottaa kappaleita muun muassa Keshalle, Nicki Minajille, B.o.B:lle, Rihannalle, Adam Lambertille, Taio Cruzille, Katy Perrylle ja Cher Lloydille.


title: Itämerensuomalaisten mytologia

text: Itämerensuomalaisten mytologia on Anna-Leena Siikalan kirja itämerensuomalaisten kansojen runolaulusta, šamanismista ja suullisesti periytyvästä uskonnosta. Kirja esittelee itämerensuomalaisia mytologioita, joiden aiheet ovat pääosin samoja mutta yksityiskohdat erilaisia. Esimerkiksi Kalevalan aineksista lähes puolet löytyy myös virolaisesta kansanperinteestä. Teoksen on kustantanut Suomalaisen Kirjallisuuden Seura vuonna 2012.


title: Itämerensuomalaisten mytologia

text: Siikalan mukaan vanha mytologia elää 2010-luvulla Suomessa nuorissa, jotka ovat omaksuneet uuspakanuuden uskonnokseen ja elämäntavakseen. Sama ilmiö on näkynyt myös esimerkiksi Islannissa. Myös kalevalainen runolaulu on yhä hengissä, se kiinnostaa nuoriakin ihmisiä ja sitä harjoitetaan esimerkiksi Sibelius-akatemiassa.


title: Suomalainen kansanusko

text: Suomalainen kansanusko on Risto Pulkkisen vuonna 2014 ilmestynyt kirja suomalaisesta muinaisuskosta ja kansanuskosta. Kirjan sisarteos on Pulkkisen 2016 yhdessä Stina Lindforsin kanssa julkaisema "Suomalaisen kansanuskon sanakirja". Risto Pulkkinen on uskontotieteilijä ja Helsingin yliopiston sekä Lapin yliopiston dosentti ja Suomen evankelis-luterilaisen kirkon pappi.


title: Kinect Star Wars

text: Kinect Star Wars on LucasArtsin ja Terminal Realityn kehittämä ja Microsoft Studiosin julkaisema Tähtien Sota-aiheinen videopeli. Se on julkaistu vuonna 2012, ja se sai kriitikoilta negatiivisen vastaanoton.


title: Kinect Star Wars

text: Peli on jaettu viiteen pelattavuudeltaan hyvinkin toisistaan eroaviin osioihin.


title: Kinect Star Wars

text:
1. Jedin Kohtalo (engl. Jedi Destiny)
Osiossa pelaaja on nuori padawan, jonka tehtävänä on seikkailla galaksissa ja estää pimeyden voimia kukoistamasta.


title: Kinect Star Wars

text:
2. Rancorien romuralli (engl. Rancor Rampage)
Tämä osio keskittyy Rancorilla pelaamiseen ja kaiken eteen sattuvan tuhoamiseen.


title: Kinect Star Wars

text:
3. Kiituriajot (engl. Podracing)
Pelaaja ajaa kisoissa tatooinelaisella kiiturilla.


title: Kinect Star Wars

text:
4. Galaktiset tanssikilpailut (engl. Galactic Dance-off)
Pelaaja tanssii Tähtien Sota -hahmoilla oikeiden kappaleiden Tähtien Sota -teemaisten parodiaversioiden tahdissa. Tämä osio sai etenkin hyvin jakautuneet mielipiteet.


title: Kinect Star Wars

text:
5. Kohtalon taistelut (engl. Duels of Fate)
Tässä osiossa pelaaja tarttuu jälleen valosapeliin ja kamppailee lopussa jopa itse Darth Vaderia vastaan.


title: Kobolttiasetaatti

text: Kobolttiasetaatti (Co(CHO)) on koboltti- ja asetaatti-ionien muodostama ioniyhdiste. Yhdistettä käytetään musteissa, väriaineissa ja orgaanisessa synteesissä.


title: Kobolttiasetaatti

text: Kobolttiasetaatti on kidevedettömänä vaaleanpunertavaa kiinteää ainetta. Kidevedettömän kobolttiasetaatin lisäksi tunnetaan myös tetrahydraatti (Co(CHO)·4HO), joka on tummemman punaista kiinteää ainetta. Sekä kidevedetön yhdiste että tetrahydraatti liukenevat hyvin veteen ja etanoliin.


title: Kobolttiasetaatti

text: Kobolttiasetaattia valmistetaan neutraloimalla jotain emäksistä kobolttiyhdistettä, kuten kobolttikarbonaattia, etikkahapon avulla.


title: Kobolttiasetaatti

text: Kobolttiasetaattia käytetään muun muassa niin kutsutuissa näkymättömissä musteissa, maaleissa ja lakoissa sekä anodisoidun alumiinipinnan värjäämiseen, missä tarkoituksessa anodisoitu alumiinimetalli kastetaan ensin kobolttiasetaattiliuokseen ja sen jälkeen ammoniumsulfidi- tai kaliumpermanganaattiliuokseen. Orgaanisessa synteesissä kobolttiasetaattia käytetään hapetus- ja esteröintireaktioiden katalyyttinä.


title: Emmanuelle Riva

text: Emmanuelle Riva, oik. "Paulette Germaine Riva" (24. helmikuuta 1927 Cheniménil, Ranska – 27. tammikuuta 2017 Pariisi) oli ranskalainen näyttelijä. Hänet tunnettiin muun muassa rooleistaan elokuvissa "Hiroshima, rakastettuni" (1959) ja "Rakkaus" (2012), josta hänet palkittiin parhaan naispääosan Bafta- ja César-palkinnoilla. Hän sai roolista myös Oscar-ehdokkuuden.


title: Opintotuen muutoksenhakulautakunta

text: Opintotuen muutoksenhakulautakunta on itsenäinen ja riippumaton tuomioistuinta muistuttava lainkäyttöelin Suomessa. Se toimii ensimmäisenä muutoksenhakuasteena käsiteltäessä asioita, jotka liittyvät opintotukilakiin (65/1994) sekä lukiokoulutuksen ja ammatillisen koulutuksen opiskelijoiden koulumatkatuesta annettuun lakiin (48/1997). Hallinnollisesti lautakunta kuuluu opetus- ja kulttuuriministeriön toimialaan.


title: Opintotuen muutoksenhakulautakunta

text: Lautakunnan kokoonpanoon kuuluu päätoiminen puheenjohtaja ja sivutoiminen varapuheenjohtaja, joilta molemmilta vaaditaan tuomarin viran hoitamiseen oikeuttava pätevyys. Lisäksi lautakuntaan kuuluu neljä sivutoimista jäsentä, joista kahden pitää olla perehtyneitä korkeakouluopintoihin ja kahden perusopetuksen jälkeisiin opintoihin. Varapuheenjohtajalla ja jäsenillä on jokaisella henkilökohtainen varajäsen. Muutoksenhakulautakuntaa johtaa puheenjohtaja, joka myös vastaa sen toiminnasta ja valvoo lautakunnan tekemien ratkaisujen laintulkintojen yhdenmukaisuutta.


title: Opintotuen muutoksenhakulautakunta

text: Laki opintotuen muutoksenhakulautakunnasta (1080/2012) tulee voimaan 1. toukokuuta 2013. Sitä ennen noudatetaan opintotukilain (65/1994) säännöksiä.


title: Atlantin väylä

text: Atlantin väylä (, ) on noin 8,3 kilometrin mittainen osuus Åndalsnesin ja Kristiansundin välistä läänintie 64:ää Møren ja Romsdalin läänissä Norjassa. Tie on rakennettu saari- ja luotoketjulle ja se kulkee yli kahdeksan sillan ja pitkin pengerrettyjä osuuksia. Atlantin väylä avattiin liikenteelle 7. heinäkuuta 1989. Se suosittu matkailutie.


title: Atlantin väylä

text: Tien pisin silta on Storseisundetin silta, betoninen ulokepalkkisilta, joka kokonaispituus on 260 metriä ja alituskorkeus 23 metriä.


title: Washington Square (elokuva)

text: Washington Square () on vuonna 1997 ensi-iltansa saanut Agnieszka Hollandin ohjaama romanttinen draamaelokuva, jonka pääosissa ovat Jennifer Jason Leigh, Albert Finney, Ben Chaplin, Maggie Smith, Judith Ivey ja Jennifer Garner. "Washington Square" perustuu Henry Jamesin romaaniin "Washingtonin aukio" vuodelta 1880. Romaani filmatisoitiin elokuvana vuonna 1949 nimellä "Perijätär", jonka pääosissa ovat Olivia de Havilland ja Montgomery Clift.


title: Washington Square (elokuva)

text:
"Washington Square" sijoittuu 1800-luvun New Yorkiin. Nuori perijätär on ikänsä kuunnellut isänsä huomautuksia ulkonäöstään ja hienostuneisuuden puutteesta. Vanhaksipiiaksi tuomittu tyttö saa kuitenkin yllättävän ihailijan komeasta, mutta köyhästä nuorukaisesta. Isälle nuori mies ei kelpaa, sillä hän epäilee tämän havittelevan hänen rahojaan. Tytär on kuitenkin eri mieltä.
Jennifer Jason Leighin lisäksi Meg Ryan ja Diane Lane olivat ehdolla naispääosaan.


title: Washington Square (elokuva)

text: "Washington Square" kuvattiin Marylandin Baltimoressa 15 miljoonan dollarin budjetilla.


title: Washington Square (elokuva)

text: "Washington Square" sai ensi-iltansa Kanadassa Toronton elokuvajuhlilla 12. syyskuuta vuonna 1997. Teatterilevitykseen elokuva pääsi Kanadassa 10. lokakuuta 1997; samana päivänä elokuva julkaistiin laajasti Yhdysvalloissa. Yhdysvalloissa elokuva oli saanut ensi-iltansa New Yorkin elokuvajuhlilla 3. lokakuuta 1997. Isossa-Britanniassa elokuva sai ensi-illan 29. toukokuuta vuonna 1998. Buena Vista Pictures toimi elokuvan levittäjänä.


title: Washington Square (elokuva)

text: "Washington Square" sai ilmestyessään kiitettävän vastaanoton kriitikoilta. Maggie Smith oli ehdolla vuonna 1998 Chlotrudis-palkinnon saajaksi parhaasta naissivuosasta.


title: Washington Square (elokuva)

text: "Washington Squarella" on Rotten Tomatoesissa 82 prosentin "tuore" arvosana, joka perustuu kahteenkymmeneenkahdeksaan arvosteluun.


title: Washington Square (elokuva)

text: Elokuva julkaistiin DVD:lle Yhdysvalloissa 3. syyskuuta vuonna 2002.


title: Bengt Schalin

text: Bengt Michael Schalin (7. tammikuuta 1889 Uusikaarlepyy – 9. marraskuuta 1982 Espoo) oli suomalainen puutarha-arkkitehti ja Helsingin kaupunginpuutarhuri. Hän suoritti myös koristekasvien koeviljelyä ja kirjoitti kokeilutoimintaansa perustuvan teoksen "Koristepensaista kauneimmat" vuonna 1938.


title: Bengt Schalin

text: Schalin valmistui ylioppilaaksi Turun suomalaisesta klassillisesta lyseosta vuonna 1907. Vuosina 1910–1912 hän opiskeli Saksassa Köstritzissä Höhere Gärtnerlehranstalt und Gartentechnikum -oppilaitoksessa. Hän työskenteli puutarha-alalla sekä Suomessa että ulkomailla. Hänellä oli oma suunnittelutoimisto vuosina 1916–1944 ensin Helsingissä ja sitten Kirkkonummen Jorvaksessa. Kirkkonummella on Bengt Schalinin mukaan nimetty tie. Helsingin kaupunginpuutarhurina hän toimi vuosina 1946–1957. Schalin opetti puutarhasuunnittelua ja puutarhataidetta Teknillisessä korkeakoulussa ja muissa alan oppilaitoksissa.


title: Bengt Schalin

text: Schalin oli naimisissa opettaja Helga Kronströmin kanssa vuodesta 1931 alkaen. Heille syntyi kaksi lasta: Helga Benita vuonna 1932 ja Christer Olof vuonna 1936.


title: Oscar Furlong

text: Óscar Alberto Furlong (22. lokakuuta 1927 Buenos Aires – 11. kesäkuuta 2018) oli argentiinalainen koripalloilija. Hän oli aikakautensa parhaita koripalloilijoita maailmassa. Uransa jälkeen Furlong valittiin FIBA Hall of Fameen. Koripallouransa jälkeen hän toimi muun muassa Argentiinan Davis Cup-joukkueen valmentajana.


title: Oscar Furlong

text: Furlong pelasi pääsarjakoripalloa ainoastaan argentiinalaisessa Gimnasia y Esgrima Valle del Parquessa, jonka kanssa hän voitti Buenos Airesin mestaruuden kuudesti vuosina 1945–1948, 1951 ja 1954. Myös NBA-joukkueet osoittivat kiinnostusta häneen, ja esimerkiksi sekä Minneapolis Lakers että Baltimore Bullets tarjosivat hänelle pelaajasopimusta kesken peliuran. Furlong pelasi myös yliopistokoripalloa Southern Methodist Universityn joukkueessa. Hän opetteli joukkueessa hyppyheiton, jonka hän toi Argentiinaan.


title: Oscar Furlong

text: Furlong pelasi Argentiinan maajoukkueessa 50 ottelua. Hän voitti vuoden 1950 kotikisoissa MM-kultaa, minkä lisäksi hänet valittiin turnauksen arvokkaimmaksi pelaajaksi. Furlong oli myös yksi kisojen parhaista korintekijöistä. Hän osallistui maajoukkueurallaan lisäksi kahdesti olympialaisiin.


title: Christina Andersson

text: Anita Christina Andersson (os. Forsten, s. 29. marraskuuta 1936 Turku) on suomenruotsalainen kirjailija, kuvittaja ja keramiikkataiteilija.


title: Christina Andersson

text: Turussa syntynyt Andersson opiskeli Taideteollisessa korkeakoulussa 1956–1959. Hänen puolisonsa 1959-1970 oli lääkäri, runoilija ja poliitikko Claes Andersson.


title: Christina Andersson

text: Suurin osa Anderssonin kirjallisesta tuotannosta on lastenkirjoja, mutta niiden lisäksi hän kirjoittanut useita kymmeniä animaatioelokuvia ja kuunnelmia. Andersson sai Lastenkulttuurin valtionpalkinnon vuonna 1983 ja oli vuonna 2011 yhtenä Suomen ehdokkaista Astrid Lindgrenin muistopalkinnon saajaksi. Tunnetuimpia Anderssonin luomista kirjallisista hahmoista lienee "Jaakko Jyrinäparta" eli "Jakob Dunderskägg", joka tuli tutuksi radiosta jo ennen Anderssonin itsensä kuvittaman kirjan ilmestymistä 1969. Hän on kirjoittanut myös näytelmiä ja hänen kirjojaan on dramatisoitu näytelmiksi.


title: Provenienssiperiaate

text: Provenienssiperiaatteella tarkoitetaan arkistotieteessä periaatetta, joka liittyy dokumenttien järjestämiseen arkistossa.


title: Provenienssiperiaate

text: Provenienssiperiaatteen keskeinen ajatus on säilyttää organisaation säännöllisen toiminnan tuottamat asiakirjat omana kokonaisuutenaan, jota ei sekoiteta muihin kokonaisuuksiin. Provenienssiperiaate varmistaa omalta osaltaan asiakirjojen todistusvoimaisuutta ja asettaa asiakirjojen tiedot laajempiin yhteyksiin.


title: Provenienssiperiaate

text: Provenienssiperiaatteessa on kaksi osaa, ulkoinen ja sisäinen. Ulkoinen provenienssiperiaate tarkoittaa sitä, että eri arkistonmuodostajien arkistokokonaisuuksia ei saa sekoittaa keskenään. Sisäinen provenienssiperiaate eli alkuperäisen järjestyksen periaate lähtee siitä, että arkistonmuodostajan asiakirjoilleen antamaa järjestystä ei saa jälkikäteen muuttaa. Periaatteen ulkoista osaa on runsaan sadan vuoden ajan noudatettu järkkymättä kaikkialla, sisäisen periaatteen soveltamisessa on ollut enemmän joustoa monista tekijöistä johtuen. Kun nykyisin Pohjoismaissa puhutaan provenienssiperiaatteesta, tarkoitetaan yleensä periaatteen sekä ulkoista että sisäistä aspektia. Monissa muissa maissa provenienssiperiaatteella tarkoitetaan periaatteen ulkoista puolta.


title: Provenienssiperiaate

text: Provenienssiperiaatteen hahmottuminen alkoi samanaikaisesti eri puolilla Eurooppaa 1700-luvulla. Provenienssiperiaatteen syntyhetkeksi katsotaan se hetki, kun periaate vahvistettiin departementtiarkistojen järjestämisen perussäännöksi nimellä ”respect des fonds” Ranskassa 1841. Termi "respect des fonds" tulee Ranskan sisäasiainministeriön antamista ohjeista, joissa puhuttiin arkistojen kunnioittamisesta. Yleisesti periaate hyväksyttiin Euroopassa ainoaksi oikeaksi pohjaksi asiakirjojen järjestämiselle 1800-luvun lopulla.


title: Provenienssiperiaate

text: Periaatteen kehittäminen jatkui ja siihen lisättiin myös asiakirjojen alkuperäisen järjestyksen kunnioittamisen periaate sisäisenä aspektina. Termi "provenienssiperiaate" tulee saksan kielestä, jossa periaatteesta käytetään termiä provenienzprinzip.


title: Provenienssiperiaate

text: Provenienssiperiaatteella on ollut suuri merkitys modernin arkistotieteen kehittymiselle. Vuonna 1898 ilmestyneessä ”Handleiding voor het ordenen en beschrijven van archiven” provenienssiperiaate sai teoreettisen perustelun. Teos on kolmen hollantilaisen arkistoijan S. Mullerin, J. A. Feithin ja R. Fruinin kirjoittama arkistotieteen käsikirja, joka on yksi arkistotieteen pääteoksista.


title: Provenienssiperiaate

text: Ruotsissa provenienssiperiaate sai virallisen hyväksynnän jo vuonna 1903 valtionarkistonhoitaja Emil Hildebrandin laatimassa artikkelissa. Samana vuonna annetut Valtionarkiston ohjeet arkistojen järjestämisestä perustuivat provenienssiperiaatteeseen. Tätä ennen Ruotsin valtionarkistossa oli koko 1800-luvun laajassa mitassa hajotettu arkistokokonaisuuksia ja muodostettu niistä aiheenmukaisia kokonaisuuksia.


title: Provenienssiperiaate

text: Suomessa provenienssiperiaate sai normatiivisen ilmauksensa vasta Valtionarkiston 1940-luvulla antamissa arkistonhoito-ohjeissa. Ne olivat kuitenkin pitkän kehityksen tulosta. Eljas Orrmanin tutkimusten mukaan provenienssiperiaatteen soveltaminen alkoi Valtionarkistossa asteittain 1900-luvun ensimmäisen vuosikymmenen jälkipuoliskolla. Se tuli vallitsevaksi järjestämisperiaatteeksi noin vuoteen 1920 mennessä, jolloin viimeistään myös termit ”provenienssi” ja ”provenienssiperiaate” olivat tuttuja arkistolaitoksessa. Provenienssiperiaatteeseen liittyvää alkuperäisen järjestyksen periaatetta ei sen sijaan noudatettu yhtä tiukasti.


title: Provenienssiperiaate

text: Käsitteet ovat muuttuneet siten, että provenienssin asemesta puhutaan usein kontekstista ja kontekstuaalisuudesta. Provenienssiperiaatteen painotus on muuttunut fyysisestä asiakirjasta kohti asiakirjoja tuottavia toiminnallisia yhteyksiä ja asiakirjajärjestelmiä.


title: Provenienssiperiaate

text: Erityisesti Pohjoismaisessa mutta myös muualla on pohdittu primaarisen ja sekundaarisen provenienssin suhdetta. Primaarinen provenienssi viittaa synty-yhteyteen ja järjestykseen, joka asiakirjoilla on alun perin ollut. Sekundaarisesta provenienssista on kysymys silloin, kun aineisto on esimerkiksi toimintatapojen muuttuessa järjestetty kokonaan tai osittain uudelleen, tai kun aineisto on siirtynyt kokonaan toiselle arkistonmuodostajalle. Yleisperiaatteena on, että sekundaarinen provenienssi säilytetään, koska se on yhtä ”oikea” kuin alkuperäinen järjestyskin. Arkiston aikaisemmat provenienssit kuvaillaan arkiston käyttöä tukevissa hakemistoissa. Tämä kuvailu on tärkeää, koska asiakirjojen ja tietojen ymmärtäminen voi suuressa määrin riippua siitä, että tiedetään, missä toiminnallisissa yhteyksissä niitä on alun perin käytetty.


title: Provenienssiperiaate

text: Tietotekniikan kehitys on muodostunut erityiseksi koetinkiveksi provenienssiperiaatteen kestävyydelle. Jo 1980-luvun alussa esitettiin näkemyksiä, joiden mukaan atk-rekisterien hajautettu päivitys ja hyödyntäminen hallinnossa johtavat siihen, että arkistonmuodostajan käsite menettää merkityksensä. Samoin tietojen vapaa yhdistelymahdollisuus atk-järjestelmissä aiheuttaa em. näkemyksen mukaan sen, että vaatimus alkuperäisen järjestyksen säilyttämisestä ei ole mielekäs.


title: Provenienssiperiaate

text: Tietojärjestelmässä olevan tiedon alkuperä ja liittyminen funktioihin ja toimijoihin ei ole samalla tavoin ilmeistä kuin perinteisiin asiakirjoihin perustuvassa toimintaympäristössä. Tietojen alkuperäisyys, keskinäiset yhteydet ja säilyminen muuttumattomina tai muutosten dokumentointi, on sähköisissä tietojärjestelmissä huomattava ongelma, joka liittyy asiakirjojen ja tietojen todistusvoimaan. Kysymys ei olekaan mistään muusta kuin provenienssiperiaatteesta ja sen soveltamisesta.


title: Provenienssiperiaate

text: Sähköisen aineiston provenienssia koskevan tiedon säilyttämiseksi on kehitetty erilaisia ratkaisuja. Eräs niistä on metadata eli metatieto, jonka avulla sähköinen asiakirja sidotaan kontekstiinsa. Oleellista on saada talteen asiakirjojen ja tietojen syntyyn, tarkoitukseen ja käsittelyyn liittyvät keskeiset tiedot. Se mikä on tarpeellista metatietoa ei kuitenkaan ole itsestäänselvyys vaan edellyttää suunnittelua. Sähköisten aineistojen kontekstuaalisuutta ja metatietoja koskevat pohdinnat ja ratkaisut osoittavat, että tietotekniikan kehitys on pikemminkin korostanut provenienssiperiaatteen merkitystä kuin vähentänyt sitä.


title: Schildts

text: Schildts förlags Ab (aiemmin "Holger Schildts förlagsaktiebolag") oli suomalainen vuosina 1913–2012 toiminut kirjankustantamo, joka kuuluu nykyään Schildts & Söderströms -kustantamoon.


title: Schildts

text: Kustantamon perusti Holger Schildt Porvoossa vuonna 1913 ja se muutti Helsinkiin 1917. Samassa yhteydessä Schildt osti myös entisen G. W. Edlundin kustantamon. Kustantamo muutettiin osakeyhtiöksi 1918 ja vuodesta 1931 sen enemmistön omisti kirjanpainaja Eugène Nygrénin johtama konsortio. Vuodesta 1972 Schildts oli Svenska folkskolans vänner -yhdistyksen omistuksessa ja siihen yhdistettiin 1991 oppikirjakustantamo Editum Ab, jolloin uuden yhtiön nimeksi tuli "Schildts förlags Ab". Yritys toimi 1991–2005 Espoon Suomenojalla, mutta palasi sitten Helsinkiin. Schildts fuusioitiin helmikuussa 2012 Söderströms-kustantamon kanssa uudeksi Schildts & Söderströms -nimiseksi kustantamoksi.


title: Schildts

text: Schildts julkaisi sekä kauno- että tietokirjallisuutta ja oppikirjoja. Se oli 1920-luvulta alkaen johtava suomenruotsalainen kustantamo ja se julkaisi useiden ajan merkittävien suomenruotsalaisten kirjailijoiden teoksia. Yhtiö myös julkaisi ruotsiksi monien luetuimpien suomenkielisten kirjailijoiden tuotantoa. Schildts julkaisi muun muassa Edith Södergrania ja Elmer Diktoniusta, ja aloitti 1940-luvulla Tove Janssonin muumikirjojen julkaisun.


title: Koripallon maailmanmestaruuskilpailut 1950

text: Vuoden 1950 koripallon maailmanmestaruuskilpailut järjestettiin Argentiinassa, 22. lokakuuta–3. marraskuuta 1950. Kisat olivat järjestyksessään ensimmäiset. Turnauksen voitti Argentiina.


title: Romeo.Juliet

text: Romeo.Juliet on vuonna 1990 julkaistu Armondo Linus Acostan ohjaama, käsikirjoittama ja kuvaama belgialainen elokuva, joka perustuu William Shakespearen klassikkonäytelmään "Romeo ja Julia". Ohjaaja Armondo Linus Acosta käyttää elokuvassaan Venetsian, New Yorkin ja Gentin villikissoja näyttelijöinä, joiden ääninä toimivat muun muassa John Hurt, Vanessa Redgrave, Ben Kingsley ja Maggie Smith. "Romeo.Julietin" musiikkina on Sergei Prokofjevin "Romeo and Juliet Ballet", jonka esittää Lontoon sinfoniaorkesteri.


title: Romeo.Juliet

text: "Romeo.Juliet" esitettiin vuonna 1990 Venetsian elokuvajuhlilla. Myöhemmin elokuva näytettiin Flandersin elokuvajuhlilla Gentissä ja Kölnin elokuvajuhlilla Saksassa syyskuussa 1990. Tammikuussa 1992 "Romeo.Juliet" esitettiin Los Angelesissa Directors Guild Theatressa, Writers Guild Theatressa ja Warner Brothersin studiolla.


title: Rigsarkivet

text: Rigsarkivet on Tanskassa Kööpenhaminassa sijaitseva arkisto, joka kerää dokumentteja Tanskan viranomaisilta arkistoitavaksi. Siellä säilytetään asiakirjoja mm. maan ministeriöistä, johtokunnista sekä Tanskan puolustusvoimilta. Myös yksityishenkilöiltä ja järjeslöiltä on arikistopapereita tallessa. Arkisto perustettiin vuonna 1889, kun Gehejmearkivet ja Kongerigets arkiv yhdistettiin. Rigsarkivet on osa Statens Arkiveria. Rigsarkivet sijaitsee Slotsholmenilla kaupungin keskustassa; varasto sijaitsee Glostrupissa.


title: Riksarkivet (Norja)

text: Riksarkivet (suomeksi valtakunnanarkisto) on Norjan kulttuuriministeriön alainen viranomainen, jonka tehtävä on säilyttää valtion virastojen arkistoja, julkistaa niitä ja tukea yksityisten arkistojen säilyttämistä. Oslossa sijaitseva Riksarkivet ja alueelliset arkistot muodostavat Arkivverketin.


title: Riksarkivet (Norja)

text: Riksarkivet perustettiin 1817. Valtionarkistonhoitajan (riksarkivarie) virka perustettiin 1840, ja ensimmäinen viranhaltija oli Henrik Wergeland.


title: Wilier Triestina

text: Wilier Tristina on italialainen maantiepyörävalmistaja. Pietro Dal Molin perusti yrityksen vuonna 1906 Bassano del Grappassa. Nykyisin yritys toimii Rossano Venetossa.


title: Wilier Triestina

text: Yrityksen nimi on muodostettu lauseesta "W |l’Italia liberata e redenta", jossa W on lyhennys sanasta "Viva!". Suomeksi lause tarkoittaa "kauan eläköön Italia, vapaana ja vapautettuna".


title: Wilier Triestina

text: Wilier Triestina toimitti aiemmin UCI ProTouriin osallistuvan Lampre-ISD-tallin pyörät. Yrityksellä oli voimassa oleva sopimus kauden 2013 loppuun saakka, mutta Wilierin mukaan Lampre rikkoi sopimuksen ehtoja ja tämän johdosta Wilier irtisanoi sopimuksen.


title: Wilier Triestina

text: Vuoden 2008 maantieajon maailmanmestari Alessandro Ballan ja toiseksi sijoittunut Damiano Cunego käyttivät kyseisessä kilpailussa Wilierin pyöriä.


title: Maurice Mésségue

text: Maurice Mességué (14. joulukuuta 1921 Colayrac-Saint-Cirq, Lot-et-Garonne – 16. kesäkuuta 2017) oli ranskalainen kasvisparantaja, joka käytti Etelä-Ranskan vanhaa yrttihoitoperinnettä hoitojensa antamiseen. Hän kertoi oppineensa menetelmän Gersin departementissa Lounais-Ranskassa maanviljelijänä toimineelta isältään. Hoito perustuu yrttipitoisiin jalka- tai käsikylpyihin tai yrttihauteisiin.


title: Maurice Mésségue

text: Mességuésta tuli aikoinaan kuuluisa, koska hän kertoi hoitaneensa useita tunnettuja henkilöitä jalkakylvyillään. Heidän joukossaan oli mm. Winston Churchill, Saksan liittokansleri Konrad Adenauer, Egyptin kuningas Faruk, Paavi Johannes XXIII, Jean Cocteau, Ranskan pääministeri Édouard Herriot ja Robert Schuman.


title: Would You

text: Would You on Pave Maijasen Maya-nimellä levytetty englanninkielinen studioalbumi vuodelta 1987. Siinä Pave Maijanen esittää tekijänimellä Maya jo aiemmilta levyiltä tunnetuiksi tulleita kappaleita englannin kielellä. Levy ei saavuttanut merkittävää menestystä ja nykyään se onkin varsin hankala hankkia.


title: Eetu Heino

text: Eetu Antti Oskari Heino (s. 5. syyskuuta 1988) on suomalainen sulkapalloilija. Hän edustaa ESB:tä.


title: Eetu Heino

text: Heinon paras sijoitus sulkapallon maailmanlistalla on kaksinpelissä 69:s. Hän kuuluu Rion kesäolympialaisiin 2016 tähtäävään valmennusjoukkueeseen.


title: Eetu Heino

text: Lokakuussa 2010 Heino selvisi Yonex Belgian International -turnauksen välieriin, jossa hän hävisi turnauksen ykkössijoitetulle Marc Zwieblerille. Seuraavan vuoden toukokuussa hän selvisi välieriin Slovenia International -turnauksessa, mutta hävisi toiseksi sijoitetulle Hsu Jenhaolle. Sulkapallon EM-kilpailuissa 2012 Heino putosi kolmannella kierroksella hävittyään toiseksi sijoitetulle Jan Ø. Jørgensenille. Tammikuussa 2013 Yonex Estonian International -turnauksessa hän voitti välierissä ykkössijoitetun Raul Mustin, mutta hävisi loppuottelun Kento Momotalle. Baselissa 2014 Heino kuului Suomen ensimmäisen aikuisten joukkuekilpailun arvokisamitalin, EM-pronssin, voittaneeseen joukkueeseen.


title: Nanny McPhee ja suuri pamaus

text: Nanny McPhee ja suuri pamaus (; Yhdysvalloissa ja Kanadassa nimikkeenä "Nanny McPhee Returns") on vuonna 2010 ensi-iltansa saanut Susanna Whiten ohjaama brittiläinen fantasiaelokuva. "Nanny McPhee ja suuri pamaus" on vuonna 2005 ilmestyneen "Nanny McPhee – satumaisen lastenvahdin" jatko-osa.


title: Nanny McPhee ja suuri pamaus

text: Emma Thompson sovitti elokuvan käsikirjoituksen Christianna Brandin "Nurse Matilda" -kirjoista. Thompson uusii roolinsa Nanny McPheenä ja muissa rooleissa ovat Maggie Gyllenhaal, Ralph Fiennes, Rhys Ifans, Ewan McGregor, Maggie Smith, Asa Butterfield, Bill Bailey ja Katy Brand.


title: Nanny McPhee ja suuri pamaus

text:
Salaperäinen lapsenvahti Nanny McPhee ilmestyy paikalle, kun häntä eniten tarvitaan mutta vähiten kaivataan. Tällä kertaa hän tupsahtaa maaseudulle, missä perhetilan riehakkaat lapset ovat joutuneet napit vastakkain hemmoteltujen kaupunkilaisserkkujensa kanssa. Lentävästä moottoripyörästä puihin kiipeilevään pikkupossuun – Nanny McPhee käyttää kaikki taikakeinonsa antaakseen lapsille viisi uutta opetusta.
Emma Thompson alkoi kirjoittaa elokuvan käsikirjoitusta keväällä 2007. "Suuren pamauksen" kuvaukset alkoivat toukokuussa vuonna 2009. Elokuva kuvattiin Buckinghamshiren Hambledenissa, Lontoossa ja Surreyn Sheppertonissa sijaitsevilla studioilla 35 miljoonan dollarin budjetilla.


title: Nanny McPhee ja suuri pamaus

text: "Nanny McPhee ja suuri pamaus" sai ensi-iltansa Alankomaissa Amsterdamissa 24. maaliskuuta vuonna 2010. Kotimaassa Isossa-Britanniassa elokuva julkaistiin 26. maaliskuuta 2010. Suomessa elokuva ilmestyi elokuvateattereihin 4. kesäkuuta 2010. Yhdysvalloissa ja Kanadassa elokuva julkaistiin 20. elokuuta 2010. Universal Studios toimi elokuvan levittäjänä maailmanlaajuisesti.


title: Nanny McPhee ja suuri pamaus

text: Avausviikonloppunaan "Nanny McPhee ja suuri pamaus" tuotti 8 407 685 dollaria. "Suuri pamaus" tuotti kotimaassaan yhteensä 29 011 215 dollaria ja ulkomailla 64 239 906 dollaria. Maailmanlaajuisesti "Suuri pamaus" tuotti 93 251 121 dollaria.


title: Nanny McPhee ja suuri pamaus

text: "Nanny McPhee ja suuri pamaus" sai ilmestyessään kriitikoilta kiitettävän vastaanoton. Elokuvalla on Rotten Tomatoes -sivustolla 75 prosentin "tuore" arvosana, joka perustuu 114:ään arvosteluun. "News of the World" antoi elokuvalle 4 tähteä viidestä. Internet Movie Databasessa elokuvalla on 6,0 tähteä kymmenestä, joka perustuu yli 10 000 käyttäjän arviointiin.


title: Nanny McPhee ja suuri pamaus

text: Eros Vlahos oli ehdolla vuonna 2011 Young Artist -palkinnon kategoriassa "paras nuori miespääosa elokuvassa". Samana vuonna elokuva voitti New York Festivalsin "Hopeisen mitalin".


title: Nanny McPhee ja suuri pamaus

text: "Nanny McPhee ja suuri pamaus" julkaistiin DVD:lle ja Blu-raylle Isossa-Britanniassa 19. kesäkuuta vuonna 2010. Yhdysvalloissa elokuva julkaistiin DVD:lle ja Blu-raylle nimellä "Nanny McPhee Returns" 6. toukokuuta vuonna 2011. Elokuva on myös dubattu suomeksi.


title: Rikollinen (albumi)

text: Rikollinen on rap-artisti Steen1:sen 22. helmikuuta 2013 julkaistu studioalbumi. Albumin kappaleesta "Hello Kitty" julkaistiin musiikkivideo syksyllä 2012.


Yleisurheilun sisäratojen Suomen-mestaruuskilpailut 2013 järjestettiin Hipposhallissa Jyväskylässä 16.–17. helmikuuta. Aikaisemmin sama tapahtuma oli järjestetty Hipposhallissa kahdesti, vuosina 1994 ja 1999. Järjestävänä seurana toimi Jyväskylän Kenttäurheilijat.


title: Yleisurheilun sisäratojen Suomen-mestaruuskilpailut 2013

text: Ensimmäisenä kilpailupäivänä Ella Räsänen rikkoi 37 kestäneen Riitta Salinin naisten 400 metrin Suomen ennätyksen. Minna Nikkanen puolestaan teki naisten seiväshypyssä kilpailuennätyksen. Toisena kilpailupäivänä Räsänen rikkoi Johanna Mannisen 15 vuotta vanhan alle 20-vuotiaiden SE:n 200 metrillä. Nooralotta Neziri rikkoi Manuela Boscon 13 vuotta voimassa olleen 60 metrin aitajuoksun Suomen ennätyksen. Elina Torro teki kolmiloikassa parhaan sisäratojen suomalaistuloksen seitsemään vuoteen. Naisten 4×200 metrin viestinjuoksussa Tampereen Pyrintö rikkoi nimissään olleen Suomen ennätyksen.


title: Oued Ksob

text: Oued Ksob () on joki läntisessä Marokossa. Joki saa alkunsa Atlasvuoriin kuuluvalta Korkealta Atlakselta. Alkulähde sijaitsee kaakkoon rannikolla sijaitsevasta Essaouiran kaupungista. Joki virtaa etelä-pohjoissuuntaisesti, mutta hieman ennen laskemistaan Atlantin valtamereen Essaouiran provinssissa hieman Essaouiran kaupungin eteläpuolella ja hieman Diabatin kylän pohjoispuolella, joki kääntyy virtaamaan itä-länsisuuntaisesti. Joella on monta nimeä reittinsä varrella. Oued Ait ou Adil on Oued Ksobin sivujoki. Oued Ksobin valuma-alue on kooltaan 1 350 neliökilometriä.


title: Oued Ksob

text: Oued Ksobin valuma-alueen sateet ajoittuvat lokakuusta huhtikuuhun kestävään sadekauteen. Toukokuusta syyskuuhun ajoittuu puolestaan kuiva kausi. Alueella sataa vuodessa keskimäärin 350 millimetriä. Valuma-alueen vuoden keskimääräinen lämpötila vaihtelee 17 °C ja 20 °C:n välillä. Kylmin kuukausi on tammikuu ja kuumimmat heinä- ja elokuu. Oued Ksobin valuma-alueella harjoitetaan enimmäkseen maanviljelyä ja karjankasvatusta sekä matkailua ja käsityöläisyyttä. Marokon sulttaani Muhammad III:n rakennuttaman Bordj El Berod -linnoituksen rauniot sijaitsevat 400 metrin päässä joen suulta etelään.


title: Ksob

text: Ksob tarkoittaa seuraavia:


title: Rengasketjut

text: Rengasketjuja käytetään monenlaisissa ajoneuvoissa pidon lisäämiseen ja varsinaisen renkaan suojaamiseen. Niitä kutsutaan myös nimillä lumiketjut, jääketjut, metsäketjut ja suojaketjut. Pidon lisääminen perustuu ketjun muodon ja materiaalin johdosta syntyvään suurempaan kitkaan ajopintaa vasten kuin pelkällä kumirenkaalla, vaikka se olisi ripakuvioinen kuten maataloustraktoreissa.


title: Rengasketjut

text: Autoissa, traktoreissa ja mönkijöissä ketjujen tarkoitus on yleensä pidon parantaminen jäällä ja lumessa. Metsäkoneissa ja etenkin kaivosteollisuuden raskaissa koneissa myös kumirenkaan suojaus on tärkeää, sillä tarkoituksenmukainenkaan rengas ei kestä määrättömästi pisto- ja viiltovaurioita. Lisäksi ketjut voivat olla joissakin olosuhteissa halvemmat kulutusosana kuin varsinainen kumirengas. Pitoketjun tunnistaa yleensä nastakuviosta, kun taas suojaketju saattaa koostua pelkästään pyöröteräksisistä tai lytistetyistä lenkeistä.


title: Rengasketjut

text: Ketjujen käytössä on huomioitava, että rengaskoko ei ole liian suuri, jolloin ketju ei mahdu joustovaran ääriasennoissa rengaskoteloon, ja saattaisi aiheuttaa ajoneuvon rakenteille vaurioita. Samasta syystä ketjun kireys on oltava riittävä ja kiinnitys tehty huolella. Useimpien ketjujen käyttöohjeissa ilmoitetaan suurin sallittu nopeus, joka on yleensä huomattavasti alle henkilöautojen maantienopeuden. Henkilöautoissa ketjut ovatkin tarkoitettu poikkeuksellisen huonoja olosuhteita varten.


title: Rengasketjut

text: Tarpeettomasti käytettyinä ketjuista voi olla enemmän haittaa kuin hyötyä. Samoin kuin nastarenkaiden kohdalla, ketjullinen rengas kuluttaa ajopintaa pelkkää kumirengasta enemmän. Joissakin maissa, myös Suomessa, ketjujen käytöstä tieliikenteessä säädetään lailla, jolloin niiden käyttö on olosuhteista riippuen erikseen kiellettyä tai vaadittua.


title: Atte Valli

text: Atte Valli (s. 30. elokuuta 1984 Pori) on suomalainen jääkiekkopuolustaja, joka pelaa Suomi-sarjajoukkue Karhu HT:ssä.


title: Atte Valli

text: Valli on Porin Ässien kasvatti. Hän oli joukkueen A-nuorten tehokkain puolustaja kausina 2002–2003 ja 2003–2004. Kaudella 2002–2003 Valli nousi myös Ässien SM-liigarinkiin. Hän pelasi kauden aikana SM-liigassa seitsemän runkosarjaottelua jääden niissä ilman tehopisteitä. Kaudella 2003–2004 Valli pelasi SM-liigassa 29 runkosarjaottelua tehden yhden syöttöpisteen. Hän pelasi kauden aikana miesten pelejä myös neljän Mestis-ottelun verran alle 20-vuotiaiden maajoukkueessa.


title: Atte Valli

text: Kaudella 2004–2005 Valli sai tililleen vain yhden SM-liigaottelun. Hänet vuokrattiin lokakuussa 2004 aluksi marraskuun maaottelutaukoon asti kestäneellä sopimuksella Mestis-joukkue Jokipoikiin. Sittemmin sopimusta jatkettiin joulutaukoon asti ja siirtotakarajalla kauden loppuun. Huhtikuussa 2005 Valli teki vuoden mittaisen jatkosopimuksen Jokipoikien kanssa. Kaudella 2005–2006 hänen otteensa joukkueessa olivat kuitenkin varsin riskialttiita. Jokipojissa pettymykseksi osoittautunut Valli siirtyi joulukuussa 2005 loppukaudeksi Kajaanin Hokkiin. Hänen tehomerkintänsä runkosarjassa oli varsin heikko –13, mutta Valli pelasi kuitenkin Hokissa varsin mukiinmenevän kevään ja oli viemässä joukkuetta seurahistorian ensimmäistä kertaa Mestiksen välieriin.


title: Atte Valli

text: Kaudeksi 2006–2007 Valli siirtyi Ruotsin I-divisioonassa pelaavaan Olofströms IK:hon. Hän oli joukkueen tehokkain puolustaja tehoilla 15+21=36, joilla Valli jakoi sarjan puolustajien pistepörssin kymmenennen sijan Borås HC:n Niklas Söderströmin kanssa. Keväällä 2008 Valli kävi try-outilla kasvattajaseurassaan Ässissä jääden kuitenkin ilman sopimusta. Hän siirtyi kaudeksi 2008–2009 toiseen Ruotsin I-divisioonaseuran, Karlskrona HK:n riveihin. Valli pelasi siellä vajaat kaksi kautta ollen molempina joukkueen tehokkain puolustaja. Hänet kuitenkin erotettiin Karlskronasta kesken jälkimmäisen kauden 2009–2010, helmikuussa 2010, kun Valli ei noudattanut seuran kurinpitosääntöjä.


title: Atte Valli

text: Kauden 2010–2011 Valli jatkoi Ruotsin I-divisioonapelejään Tranås AIF:n joukkueessa ja kaudeksi 2011–2012 hän siirtyi Asplöven HC:n riveihin. Valli oli joukkueen tehokkain puolustaja tehoilla 11+16=27 ja hän oli viemässä joukkuetta HockeyAllsvenskanin karsintoihin saakka. Asplöven ei noussut niiden päätteeksi sarjatasoa ylemmäs, mutta sai sarjapaikan kuitenkin myöhemmin kesällä 2012 Borås HC:n jouduttua talousvaikeuksiin. Valli kuitenkin jatkoi kaudella 2012–2013 I-divisioonapelejään vuoden mittaisella sopimuksella Olofströms IK:ssa. Tammikuussa 2013 hän siirtyi kuitenkin Suomi-sarjajoukkue HC Satakuntaan. Siirtotakarajalla Valli siirtyi sarjatasoa ylemmäs Lempäälän Kisaan. Kaudeksi 2013–2014 hän palasi taas HC Satakuntaan. Kahden siellä vietetyn vuoden jälkeen Valli siirtyi kaudeksi 2015–2016 Norjan toiseksi korkeimmalle sarjatasolle I-divisioonan Bergen IK:hon. Hän kuitenkin loukkaantui harjoituskaudella ja Vallin sopimus päätettiin purkaa ennen hänen kuntoutumistaan. Valli palasi kaukaloihin tammikuussa 2016, jolloin hän siirtyi loppukauden sopimuksella Suomi-sarjan nousijajoukkue Karhu HT:n riveihin.


title: Atte Valli

text: Valli on pelannut kuusi nuorten maaottelua.


title: Risto Mustonen

text: Risto Mustonen (24. huhtikuuta 1875 Pielisjärvi, Suomen suuriruhtinaskunta – 3. maaliskuuta 1941 Helsinki) oli suomalainen kreikkalais-roomalaisen tyylin painija.


title: Risto Mustonen

text: Mustonen paini MM-pronssia 58 kilogramman painoluokassa Helsingissä 1921 Väinö Ikosen ja Kaarlo Mäkisen jälkeen. Tukholman kesäolympialaisissa 1912 hän karsiutui kahden hävityn ottelun jälkeen.


title: Emil Westerlund

text: Emil Aleksander Westerlund (6. helmikuuta 1887 Helsingin maalaiskunta, Suomen suuriruhtinaskunta – 18. helmikuuta 1964 Helsinki) oli suomalainen vapaapainija ja kreikkalais-roomalaisen tyylin painija.


title: Emil Westerlund

text: Westerlund paini vapaapainissa viidenneksi 82,5 kilogramman painoluokassa Antwerpenin kesäolympialaisissa 1920. Tukholman kesäolympialaisissa 1912 hän putosi kreikkalais-roomalaisen painin 75 kilogramman sarjassa viidennen kierroksen jälkeen. Hänen veljensä Edvard ja Kalle olivat molemmat painin olympiamitalisteja.


title: Emil Westerlund

text: Westerlund voitti kreikkalais-roomalaisessa painissa Suomen-mestaruuden 83 kg:n sarjassa vuosina 1909 ja 1912.


title: Femören luonnonsuojelualue

text: Femören luonnonsuojelualue on Ruotsissa Oxelösundin kunnassa sijaitseva luonnonsuojelualue. Se on perustettu vuonna 2006. Alue on 235 hehtaarin kokoinen, josta 22 hehtaaria on Natura 2000 -aluetta.


title: Jalkaterapia

text: Jalkaterapia on alaraajojen kokonaisvaltainen terapiamuoto, jonka tavoitteena on edistää ja ylläpitää kaiken ikäisten jalkaterveyttä. Jalkaterapiassa ydinosaamisalueita ovat alaraajojen toimintojen ja jalkaterapia tarpeen arviointi, alaraajojen toimintoja tukevat terapiat, terveyttä edistävä jalkaterapia, hoitava jalkaterapia, jalkaterän apuvälineterapia sekä johtamis-, kehittämis-, ja tutkimusosaaminen.


title: Jalkaterapia

text: Väestön ikääntyminen, diabeteksen lisääntyminen sekä lisääntyneet alaraajojen tuki- ja liikuntaelinsairaudet ovat lisänneet jalkaterapian tarvetta.


title: Jalkaterapia

text: Jalkaterapeutti on nimikesuojattu terveydenhuollon ammattihenkilö.


title: Jalkaterapia

text: Jalkaterapeutin ammattikorkeakoulututkintoa järjestävät Metropolia ja Kaakkois-Suomen ammattikorkeakoulu.


title: Tibor Zsíros

text: Tibor Zsíros (8. kesäkuuta 1930 Budapest – 13. helmikuuta 2013 Budapest) oli unkarilainen koripalloilija ja Euroopan mestari.


title: Tibor Zsíros

text: Zsíros voitti Unkarin miesten maajoukkueessa Euroopan mestaruuden Unkarissa 1955 ja EM-hopeaa Neuvostoliitossa 1953. Kesäolympialaisissa Zsíros pelasi kolme kertaa: Lontoossa 1948 Unkari sijoittui 16:nneksi, Helsingissä 1952 13:nneksi ja Roomassa 1960 yhdeksänneksi. Lisäksi hän edusti Unkaria vuosien 1957 ja 1959 EM-kilpailuissa, joissa kummassakin Unkari sijoittui neljänneksi.


title: Tibor Zsíros

text: Zsíros kuoli 82-vuotiaana 13. helmikuuta 2013.


title: Jumalten taistelu

text: Jumalten taistelu () on Desmond Davisin ohjaama brittiläis-yhdysvaltalainen fantasiaseikkailuelokuva, joka sai ensi-iltansa vuonna 1981. Fantasiaseikkailun pääosissa ovat Harry Hamlin (Perseus), Laurence Olivier (Zeus), Judi Bowker (Andromeda), Maggie Smith (Thetis) ja Burgess Meredith (Ammon). "Jumalten taistelu" kertoo Zeuksen (Laurence Olivier) kuolevaisesta pojasta Perseuksesta (Harry Hamlin), jonka täytyy pelastaa rakkaansa pahan jumalattaren (Maggie Smith) vihalta.


title: Jumalten taistelu

text: Warner Brothers julkaisi elokuvan uudelleenfilmatisoinnin 3D:nä 2. huhtikuuta vuonna 2010. Elokuvan romaanin kirjoitti Alan Dean Foster; romaani julkaistiin vuonna 1981.


title: Jumalten taistelu

text: "Jumalten taistelua" tehtiin Buckinghamshiren Iver Heathissa sijaitsevilla Pinewood Studiosilla, Cornwallissa, Maltan Gozossa, Italian Salernossa ja Espanjan Málagassa 15 miljoonan dollarin budjetilla. Elokuvan tuotanto oli alkanut toukokuussa vuonna 1979.


title: Jumalten taistelu

text: Harry Hamlin ja Ursula Andress alkoivat seurustella elokuvan kuvauksien aikana. Heidän Dimitri-poikansa syntyi vuonna 1980 elokuvan valmistumisen jälkeen. Hamlin ja Andress erosivat vuonna 1982.


title: Jumalten taistelu

text: Elokuvan käsikirjoittaja Beverley Cross oli elokuvan tekemisen aikaan naimisissa Thetistä näytelleen Maggie Smithin kanssa. He olivat menneet naimisiin vuonna 1975; avioliitto päättyi Crossin kuolemaan 1998.


title: Jumalten taistelu

text: "Jumalten taistelu" sai ensi-iltansa Yhdysvalloissa 12. kesäkuuta vuonna 1981. Suomessa elokuva julkaistiin 26. heinäkuuta 1981 Karkkilassa, mutta laajaan teatterilevitykseen elokuva pääsi 6. marraskuuta 1981. Metro-Goldwyn-Mayer toimi elokuvan levittäjänä. "Jumalten taistelu" tuotti Pohjois-Amerikassa 41 092 328 dollaria. "Jumalten taistelu" oli vuoden 1981 11. menestynein elokuva.


title: Jumalten taistelu

text: Elokuvalla on Rotten Tomatoes -sivustolla 68 prosentin "tuore" arvosana, joka perustuu 37:aan arvosteluun. "Jumalten taistelua" pidetään fantasiaelokuvan klassikkona. Elokuva on ollu ehdolla American Film Instituten 10 Top 10 -fantasiaelokuvalistalle.


title: Jumalten taistelu

text: "Jumalten taistelu" uudelleenfilmatisoitiin nimellä "Titaanien taistelu", joka sai ensi-iltansa 2. huhtikuuta vuonna 2010. Elokuvan ohjasi Louis Leterrier ja sen pääosissa ovat Sam Worthington (Perseus), Alexa Davalos (Andromeda) ja Liam Neeson (Zeus).


title: Burning Point

text: Burning Point on suomalainen heavy metal -yhtye, joka perustettiin Oulussa syksyllä 1999.


title: Dolorian

text: Dolorian on suomalainen doom metal -yhtye, joka perustettiin Oulussa vuonna 1997. Yhtyeeseen kuuluvat perustajajäsenet Anti Ittna Haapapuro (laulu, sähkökitara) ja Ari Kukkohovi (basso, rummut, sähkökitara) sekä vuonna 1998 yhtyeeseen liittynyt Jussi Ontero (kosketinsoitin).


title: Killer Aspect

text: Killer Aspect on suomalainen rockyhtye, joka perustettiin Helsingissä vuonna 2004.


title: Killer Aspect

text: Killer-yhtyeessä soittaneet basisti Timo Huhtala ja rumpali Teijo Jämsä sekä yhtyeissä The Winyls ja Personal Aspect kitaraa soittanut Samuli Relander perustivat Killer Aspectin alun perin nimellä Cabincrew vuonna 2004. Kun ilmeni, että toinen yhtye käyttää jo nimeä Cabin Crew, nimi vaihdettiin Killer Aspectiksi, joka juontui jäsenten entisten yhtyeiden, Killer ja Personal Aspect, nimistä.


title: Killer Aspect

text: Myöhemmin mukaan liittyivät laulaja Max Paananen ja kosketinsoittaja Jukka Backlund, joka kuitenkin jätti yhtyeen vuonna 2006 liittyäkseen Sunrise Avenuehun. Vuonna 2007 mukaan liittyi kitaristi Valeri Drobych, ja vielä saman vuoden joulukuussa kuultiin radiossa yhtyeen debyyttisingle "TV", joka nousi pian YleX:n listaykköseksi. Seuraavana vuonna julkaistu single "Bloodshot" ylsi vuoden hittilistan viidenneksi, ja sitä seurasi yhtyeen debyyttialbumi "How Does It Work", joka julkaistiin huhtikuussa 2008. Saman vuoden lopulla yhtyeen jättäneen Huhtalan paikalle basistiksi tuli Jaakko Pulkki.


title: Painstream

text: Painstream on suomalainen hardcore punk -yhtye, joka perustettiin Turussa vuonna 2000.


title: Syven

text: Syven on suomalainen ambient-, neofolk- ja metallimusiikkia yhdistelevä yhtye, joka perustettiin Riihimäellä vuonna 2007. Yhtyeeseen kuuluvat multi-instrumentalisti Aslak Tolonen ja laulaja Andy Koski-Semmens.


title: Wyrd (yhtye)

text: Wyrd on suomalainen black metal -yhtye. Alun perin Hellkult-nimellä perustetun yhtyeen perustivat Azaghal-yhtyeen Narqath (Tomi Kalliola) ja rumpali Kalma (Ville Pallonen) Hyvinkäällä vuonna 1997. Nykyään Kalman paikalla rumpalina toimii JL Nokturnal (Jani Loikas). Kappaleiden sanoitukset käsittelevät vanhaa kansanperinnettä ja pohjoismaalaista mytologiaa. Yhtyeen nimi on muinaisenglantia ja on suomeksi 'kohtalo'.


title: Koripallon maailmanmestaruuskilpailut 1954

text: Vuoden 1954 koripallon maailmanmestaruuskilpailut järjestettiin Brasiliassa, 22. lokakuuta–5. marraskuuta 1954. Kisat olivat järjestyksessään toiset. Turnauksen voitti Yhdysvallat, jonka joukkue oli koottu Caterpillarin työntekijöistä.


text: Monet Itä-Euroopan maat boikotoivat kisoja, kun Brasilian viranomaiset eivät suostuneet antamaan viisumia neuvostoliittolaisille pelaajille. Mukana olikin ainoastaan kaksi eurooppalaista joukkuetta. Turnaus piti aluksi järjestää Sao Paolossa, mutta myrskyvahinkojen takia kisat järjestettiinkin Rio de Janeirossa.


title: Bernhard Kristfrid Sarlin

text: Bernhard Kristfrid Sarlin (13. huhtikuuta 1828 Viitasaari – 8. marraskuuta 1906 Mikkeli) oli suomalainen pappi ja pyhäkoulutoiminnan kehittäjä.


title: Bernhard Kristfrid Sarlin

text: Sarlinin vanhemmat olivat kanttori Henrik Sarlin ja Lovisa Schöneman. Hänet vihittiin papiksi 1850. Vuonna 1860 hän tuli Tuusniemen pitäjänapulaiseksi ja 1871 seurakunnan ensimmäiseksi kirkkoherraksi, 1875 hänestä tuli Valkealan ja 1891 Mikkelin kirkkoherra. Jo kouluaikana Kuopiossa Sarlin kiinnostui opettajansa Julius Immanuel Berghin ansiosta pyhäkoulutyöstä. Tuusniemellä hän piti pyhäkoulunopettajien valmistuskokouksia, joiden pohjalta hän julkaisi 1875 teoksen "Kateketiki: s.o. kristillisiä opetus- ja kasvatus ohjeita lasten opettajille kansa- ja pyhäkouluissa sekä kodissa : valistuneimpain kateketain mukaan", joka oli lajissaan ensimmäinen suomeksi laadittu. Sarlin oli Suomen Pyhäkouluyhdistyksen perustajajäseniä 1888 ja toimi kirkolliskokousedustajana vuosina 1886 ja 1893, samoin kuin virsikirja- ja katekismustoimikuntien jäsenenä. Hän suomensi mukaellen joitakin ruotsalaisen pietististis-evankelisen suunnan edustajan Carl Olof Roseniuksen teoksia, kuten "Elämän leipää hengellisesti nälkäisille eli raamatullisia tutkistelemuksia kaikille vuoden päiville, koottuja tekijän kirjoituksista" (1887).


title: Bernhard Kristfrid Sarlin

text: Sarlinin ensimmäinen puoliso vuodesta 1851 oli Amanda Kristina Roschier (k. 1868) ja toinen vuodesta 1869 Klara Fredrika Roschier (k. 1902). Tilanomistaja, vapaa-ajattelija ja toimittaja Alfred Bernhard Sarlin, lehtori, kirjailija ja suomentaja Aron Josef Sarlin sekä horrossaarnaja Helena Konttisen elämäkerran kirjoittaja rovasti Karl Kristfrid Sarlin olivat Sarlinin lapsia ensimmäisestä avioliitosta.


title: Raappana (täsmennyssivu)

text: Raappana on suomalainen sukunimi, joka on muun muassa seuraavilla henkilöillä:


title: Etruskien taide

text: Etruskien taide on Keski-Italiassa nykyisen Toscanan alueella asuneiden etruskien luomaa taidetta 800-luvulta 100-luvulle eaa. Erityisesti tunnetaan etruskien terrakotta- ja pronssiveistokset ja seinämaalaukset. Musiikista ja tanssista on epäsuoria todisteita, esimerkiksi esiintyjien kuvia seinämaalauksissa. Arkkitehtuurista on jäänyt todisteita etruskien hautamonumentteihin.


title: Etruskien taide

text: Etruskit koristelivat hautakammioidensa seinät maalauksilla. Sama traditio jatkui vuosisadasta toiseen, mikä antaa tutkijoille mahdollisuuden seurata taiteen kehittymistä. 600-luvun alussa taide on geometrista, juuri samaan aikaan kuin Kreikassa vallitsi geometrinen kausi. 500-luvun Tarquinian freskoissa kuvataan joonialaiseen tyyliin uskonnollisia menoja, symposioneja, urheilijoita, tanssijoita, muusikoita, mutta myös kalastajia ja linnustajia. Kuvanveistokin saa 600-luvun puolivälissä selvästi vaikutteita Kreikasta, sillä silloin alkaa suurikokoisten keramiikkaveistosten tekeminen entisen kivipatsastyylin sijaan.


title: Etruskien taide

text: Etruskihaudoista on löydetty tuhansia ruukkuja, jotka muistuttavat samanaikaista kreikkalaista ruukkukoristelua. Aikaisempi tutkimus piti ruukkuja kokonaan etruskien tekeminä, mutta tarkka tyylianalyysi on paljastanut, että niistä suuri osa on kreikkalaista tuontitavaraa. Tässäkin siis Kreikasta otettiin virikkeitä. Etruskit kuvasivat kuitenkin kohteitaan paljon elävämmin ja kuvissa tulee esille elämänilo ja nautinto monissa muodoissaan, vaikka on kyse haudoista.


title: Etruskien taide

text: Etruskit olivat kuuluja käsityötaidoistaan. Se ilmeni keramiikassa, jalokivien hionnassa, metalliesineiden valmistuksessa ja nahkatyössä. Niinpä maalauksiin kuvatuille ihmishahmoille on kuvattu taidokkaasti tehdyt kengät.


title: Etruskien taide

text: Etruskit rakensivat kaupunkeihinsa suuria temppeleitä 600-500-lukujen vaihteesta alkaen. Temppelit kehittyivät ylhäisön asuinrakennusten tyylisisksi. Temppelissä oli korkea jalusta (podium) ja sen oli oltava näköalapaikalla, koska temppelissä tarkkailtiin tähtitaivasta. Temppelin etuosa oli pylväshalli ja takaosassa suljettu tila. Temppelin harjalle sijoitettiin ihmis- tai eläinhahmoisia veistoksia. Kaupunkeihin tehtiin myös viemäreitä, kanavia, kastelulaitteita, tunneleita ja kallionleikkauksia, joista osa on nykyäänkin käytössä.


title: Etruskien taide

text: Etruskitaiteen klassinen kausi on 500-300-luvuilla eaa. samaan aikaan kuin Kreikassakin. Metalliesineiden tuotanto Etruriassa oli runsasta. Niitä on löydetty varsinkin Vulcin kaupungista, jossa oli pronssinvalmistuksen keskus. Monet pronssiesineet kuvaavat ihmisiä luonnollisessa koossa. Tältä ajalta on myös tunnetuin etruskien pronssiveistos, joka nykyisin tunnetaan nimellä "Capitolinuksen susi". Teoksessa ovat tulevat Rooman perustajat Romulus ja Remus sekä heitä imettävä naarassusi. Alkuperäisessä veistoksessa ei ole ollut kuin susi, ja ihmishahmot on lisätty siihen myöhemmin, todennäköisesti roomalaisaikana.


title: Emil Sivori

text: Johan Emil Sivori (26. kesäkuuta 1864 Nurmijärvi – 9. huhtikuuta 1929 Viipuri) oli suomalainen urkuri, musiikinopettaja, kuoronjohtaja ja kansansävelmien kerääjä.


title: Emil Sivori

text: Sivorin vanhemmat olivat kanttori-urkuri Johan Jakob Sivori (alk. Syrenius) ja Ida Aurora Forsström. Hänen ensimmäinen puolisonsa 1893–1903 oli Mary Muscat (er.) ja toinen vuodesta 1924 Hellin Hartikainen. Sivori valmistui Turun lukkari- ja urkurikoulusta 1886 ja tuli valituksi seuraavana vuonna Viipurin kaupunki- ja maaseurakunnan urkuriksi. Lopulta hän toimi Viipurin tuomiokirkon urkurina ja samalla 1900–1929 Viipurin klassillisen lyseon ja 1912–1929 suomalaisen lyseon laulunopettajana. Sivori opiskeli Leipzigin konservatoriossa 1890–1893 ja perusti viimeksi mainittuna vuonna Viipuriin lukkari- ja urkurikoulun, josta muodostui 1910 Viipurin kirkkomusiikkiopisto. Hän toimi opiston johtajana kuolemaansa saakka. Opiston yhteyteen perustettiin 1921 myös erillinen Nuorison musiikkiopisto. Sivori perusti Kansalliskuoron, Väinölän kuoron ja naiskuoro Kansanlaulun, joita johti menestyksellisesti. Hän toimi myös monien soitto- ja laulujuhlien johtajana ja tuomarina ja toimitti suomalaisen ja ruotsalaisen messukirjan. Hän sai kolme Kansanvalistusseuran kunniamerkkiä, ja Director musices -arvonimi hänelle myönnettiin 1917. Sivori keräsi ahkerasti varsinkin savolaisia ja karjalaisia kansansävelmiä; kaikkiaan hän merkitsi muistiin yli 2000 sävelmää.


title: Emil Sivori

text: Sivorin tunnetuin sävellys lienee näytelmämusiikki "Salmin tyttö" Juhani Sjöströmin tekstiin, mutta hän myös sävelsi ja sovitti suuren joukon kuoro- ja kansanlauluja, joita julkaistiin kokoelmissa "Mäntyharjun kansanlauluja", "Nuottikota" ja "Kantelevihko" sekä Kansanvalistusseuran julkaisuissa.


title: Johan Stiernstedt

text: Johan Stiernstedt (Thesleff) (1. marraskuuta 1653 Viipuri – 7. helmikuuta 1722 Turku) oli suomalainen maaherra, joka aateloitiin ja korotettiin vapaaherraksi.


title: Johan Stiernstedt

text: Stiernstedtin ['šäːrnstet] vanhemmat olivat hovioikeuden asessori Peter Thesleff ja Katarina Schmedeman. Hän tuli Turun hovioikeuden auskultantiksi 1670, palveli sitten hovioikeudessa sekä tuomarin ja muissa viroissa, kunnes Thesleffistä tuli ensin Narvan lääninsihteeri vuonna 1694 ja sen jälkeen Narvan pormestari 1699. Stiernstedt -nimen Thesleff sai, kun hänet aateloitiin vuonna 1697. Vuodesta 1703 alkaen Stiernstedt toimi Etelä-Suomen laamannina. Hän hoiti useaan eri otteeseen Turun ja Porin läänin sekä Pohjanmaan läänin maaherran virkaa, kunnes joutui pakenemaan Ruotsiin Isovihan tieltä 1741. Vuonna 1716 Stiernstedtistä tuli Turun ja Porin läänin vakinainen maaherra, vapaaherraksi hänet korotettiin 1719. Virkaansa Stiernstedt tosin pääsi hoitamaan vasta rauhan tultua ja kuoli pian tämän jälkeen.